Картошкани қуритиш ҳамда сақлашда сульфит кислота ва унинг тузлари эритмаларининг қўлланилиши - Ўзбекистон Республикаси Қишлоқ хўжалиги вазирлиги\nКартошка энг кўп истеъмол қилинадиган озуқавий маҳсулотлардан бири бўлиб, ҳозирги даврда республикамиз аҳолисининг озиқ-овқат маҳсулотларига бўлган эҳтиёжини таъминлаш, картошка етиштириш ва унга бирламчи ишлов бериб ҳар хил маҳсулотлар ишлаб чиқариш энг долзарб масалалардан биридир. Картошканинг асосий озуқавий моддаси крахмал ҳисобланади. Қуритилган картошкада крахмал 80 % ни ташкил қилади.\nМатериаллар ва методлар\nМева-сабзовотлар пўсти тозаланганда ёки механик жароҳатланганда таркибидаги ошловчи фенолли бирикмалар ҳаво кислороди билан оксидланади ва қорамтир тусли меланоидинларни ҳосил қилади. Бундай ҳолатда мева-сабзавотнинг кимёвий таркибида ўзгариш бўлади ва маҳсулот товар сифатининг пасайиши кузатилади.\nБиз ўз изланишларимизда картошкани қайта ишлаш жараёнида сульфит кислота ва унинг тузларининг эритмаларини қўллашни мақсадга мувофиқ деб ҳисоблаймиз.\nКартошкани қайта ишлаш жараёнида картошканинг қорайишини олдини олиш учун қўйидагиларни бажариш лозим:\nБиринчидан: сульфит кислота ва унинг тузлари эритмаларининг хос-саларини ва қўлланиш режимларини ўрганиш.\nИккинчидан: кислота эритмаси қўлланилганда витамин С нинг маҳсулотда сақланиб қолиниши ва эриши.\nУчинчидан: қўлланилган кислота ва унинг тузлари эритмаларининг тайёр маҳсулотдан ажралишини ва инсон соғлиги учун зарарсизлигини таъминлаш.\nОлтингугурт ёндирилганда газсимон микроорганимзларга қирон келтирувчи сульфит ангидрид гази ҳосил бўлади ва унинг сувдаги эритмаси сульфит кислота. Сульфит ангидрид рангсиз газ бўлиб, ўткир буғувчи ҳидга эга. Ҳаводан 2,5 баровар оғир, одатда қайта ишлаш корхоналарига сиқилган ҳолда қалин қопламали пўлат балонларда ташилади. Сульфит ангидрид совуқ сувда яхши эрийди. Ҳароратнинг ошиши билан унинг эрувчанлиги пасаяди. Қуйида сульфит ангидрид газини эрувчанлигининг ҳароратга боғлиқлиги ўрганилган.\nКартошкани қуритиш ва сақлашда S02 – сульфит ангидрид газининг сувдаги эритмаси сульфит кислота ўрнига Са тузлари эритмаларидан фойдаланиш мумкин. Картошкани бирламчи қайта ишлашнинг технологик жараёнларида эритмаларнинг ишчи концентрациялари аниқланди. Шу билан бирга кислота ва тузларининг хоссалари ўрганилди.\nСульфит кислота ва унинг тузларини эритмалари эрувчанлигининг ҳароратга боғлиқлиги ўрганилиб, паст ҳароратда эрувчанлик фоизи юқори эканлиги ва картошка тозалаш, қуритиш ҳамда сақлаш жараёнларида сульфитациялаш паст ҳароратда амалга оширилиши лозимлиги аниқланди. Картошка қорайишини олдини олишда натрий бисульфитнинг 0,1-0,5 % ли эритмалари ишлатилиши кераклиги, қуритилган маҳсулотга витамин С нинг сақланишида қайтарувчанлик хоссалари ҳамда маҳсулот қиздирилганда ёки қайнатилганда SО2 – сульфит ангидрид газининг ажралиш жараёни ўрганилди.\nҚишлоқ хўжалиги бошқармасининг\nУзумчилик, сабзавотчилик, картошкачилик ва полизчилик\nбўлими бошлиғи Жумақулов Шарофиддин


Дунë, 05 январ 2013\n14 декабр 2018, Тошкент вақти: 08:24\nшанба 5 январ 2013\nЧавес қасамёд қилмаса ҳам президент бўлиб қолаверади\nСаратон касаллиги билан олишаётган Венесуэла президенти Уго Чавес 10 январга мўлжалланган қасамёд маросимида қатнаша олмаса ҳам президентлик мақомини сақлаб қолади. Бу ҳақда Венесуэла вице-президенти Николас Мадуро маълум қилди.\nРоссия Бишкекда АҚШнинг ўрнини эгалламоқчи\nКремл Бишкекдаги “Манас” АҚШ ҳарбий транзит маркази ўрнига логистик марказ барпо этиш юзасидан Қирғизистон ҳукумати билан музокараларни бошлади. Ҳозирча бу борада аниқ келишувга эришилгани йўқ. Қирғизистонлик айрим сиёсатчилар расмий Бишкек геосиёсатга таъсир қилувчи иншоотларни барпо этишда Россияга кўпроқ таянаётганини танқид қилишмоқда.\n2013: Биринчи ҳафта\nЯнги йилнинг биринчи ҳафтаси ким учиндир қувонч, янги орзу ва умидлар билан бошланди. Ким учундир эса 2013 йил энг даҳшатли фожеалар билан бошланди.\nРоссия Президенти Владимир Путин хориж фуқароларига Россияда рухсатномасиз меҳнат фаолияти билан шуғулланишга рухсат берди.\nҚамбарота-1: Баҳслар тугагани йўқ\nҚирғизистонда Қамбарота-1 ГЭСи лойиҳасининг техникавий-иқтисодий асослантиришини ишлаб чиқиш юзасидан очиқ танлов эълон қилинди. Айни пайтда Қирғизистон парламенти депутатларининг бур гуруҳи ГЭСни қуриш юзасидан эришилган шартномалар қирғиз давлатчилиги манфаатларига зид эканини айтмоқда.\nДепардье солиқдан қочиб Россиядан фуқаролик олди\nРоссия президенти Владимир Путин таниқли француз актёри Жерар Депардьега Россия фуқаролигини берди. Жерар Депардье бадавлат французларга солиқлар оширилишига оид ҳукумат режасига норозилик ўлароқ, ўтган йилнинг декабр ойида Франция фуқаролигидан воз кечиши ҳақида баёнот берган эди.\nБоливия Президенти Эво Моралес Венесуэла Президенти Уго Чавеснинг аҳволи “жуда хавотирли” бўлиб қолмоқда, дея маълум қилди. Айни пайтда, Венесуэла мухолифати ҳукуматни Чавеснинг соғлиги ҳақида “ҳақиқат”ни ошкор қилишга чақирди.\nЎзбекистон Қирғизистон билан белгиланган чегара чизиғидан норози\nЎзбекистон томони Қирғизистон билан аввал аниқлаб бўлинган чегара чизиғини қайта кўриб чиқишни талаб қилмоқда. Бу ҳақда Қирғизистон ҳукуматининг чегарани аниқлаш бўлими бошлиғи Қурбанбай Искандаров Озодлик радиосига берган суҳбати чоғида маълум қилди.\nФранцуз нашри яна Муҳаммад Пайғамбар карикатураларини чоп этди\nCharlie Hebdo журнали Франция ҳукумати огоҳлантирувларига қарамай, яна Муҳаммад Пайғамбарни ҳажв қилувчи карикатураларни ўз саҳифасида эълон қилди.\nАҚШ Конгрессида муҳим қарор қабул қилиниши кутилмоқда\nАҚШ Конгресси аъзолари “молиявий узилиш” деб аталаётган вазият юзага келишининг олдини олиш учун 31 декабр куни муҳим қарор қабул қилиши кутилмоқда. “Молиявий узилиш” солиқлар ошиши ва давлат ҳаражатлари қисқариши бир вақтда амалга ошадиган пайтда рўй беради.


Жиззахлик ўқитувчилар мукофот пуллари ва ойлик маошлари мактаб раҳбарлари тарафидан уриб қолинаётгани ҳақида шикоят қилишмоқда.\nЖиззах шаҳридаги мактаблардан бирида математика ўқитувчиси бўлиб ишловчи Олимжон Муҳсиновнинг Озодликка айтишича,мактаб раҳбари ишчиларнинг мукофот ва ойлик маошларини уриб қолаётир:\n– Бизни мактабда директоримиз ўқитувчиларга мукофот пули ёзиб, шу мукофот пулларини олганлиги ҳақидаги қоғозга имзо қўйдириб, пулни ўзига олиб қолаяпти. Биз бундан норози бўлиб Халқ таълимига шикоят ҳам қилмоқчи бўлдик, бир ўқитувчи "Бунга қўшилмаймиз, директор бизни дабдала қилиб ташлайди", деганидан сўнг ҳеч қаерга шикоят қилмадик,- дейди жиззахлик ўқитувчи.\nЖиззах вилоятидаги бошқа ўрта мактабда ҳам шунга ўхшаш ҳолат кузатилган. Ўқитувчиларнинг иддаосича, мактаб директори ходимларнинг ойлик маошларидан турли хил тадбирларга уларни розилигисиз пул ушлаб қолмоқда.\n– Бу ҳолатдан ўқитувчилар жуда норози. Лекин шикоят қилишолмайди. Сабаби мактаб директори кун бермаслигидан қўрқишади. Ишидан айб топиб, бўшативоришидан ёки дарс соатларини қисқартиришидан қўрқишади, - дейди исми сир қолиши шарти билан Озодликка гапирган жиззахлик ўқитувчи.\nШикоятчи ўқитувчилар ишлайдиган мактаб раҳбариятидан ушбу иддаолар юзасидан изоҳ олиш имкони бўлмади.\nЖиззахлик ҳуқуқ фаоли Ўктам Пардаев Ўзбекистонда мактаб директорларининг ўз ходимлари маошларини талон-тарож қилиши авжига чиққан муаммо эканини айтди:\n- Директорлар ўқитувчилардан пул олиб қолиши, ўқувчилардан пул йиғиш, темир-терсак йиғиш, макулатура йиғишдан тушган пулни талон-тарож қилиши жуда авжига чиққан. Ўқитувчи 300 минг сўм ойлик олмайдими, фарқи йўқ, олиб қолади. Ўқитувчилар ноилож айтганини қилади. Қаршилик қилса ишидан ҳайдалади, бақириб аризасини ёздиради. Бу жуда кенг тарқалган, - дейди Ўктам Пардаев.


Адабий таҳлил: Сув қасидаси | Azon.uz - Ахборот-таҳлилий портал\nАдабий таҳлил: Сув қасидаси\n595 22:00 20.01.2020\nСаодат асридан бошлаб, фахри коинот, сарвари олам, Муҳаммад мустафо соллаллоҳу алайҳи ва салламнинг мадҳларида кўплаб шоирлар, қасида, шеъру ғазаллар битишган. Саодат асри шоирларидан Ҳассон ибн Собит билан “Қасидаи бурда” муаллифи Каъб ибн Зуҳайр шахсан Расулуллоҳнинг илтифотларига сазовор бўлишган.\nКейинги замон шоирлари бу қутлуғ анъанани давом эттиришгани натижасида бадиий адабиётда алоҳида Наът йўналиши вужудга келган.\nМумтоз туркий адабиёт намояндалари ҳам ушбу йўналишда қалам тебратиб, юксак бадиий савиядаги оташин наътлар ёзишган. Ҳатто уларнинг мутлақ ҳаммаси назмий асарлардан тузган девонларини Аллоҳга ҳамд ва Пайғамбаримизга наът билан бошлашни қатъий қоидага айлантиришган.\nҚуйида Озарбойжоннинг улуғ шоири Муҳаммад Фузулийнинг 32 байтдан иборат “сув” радифли ғазали таржимаси ва шарҳи билан танишасиз.\nПарвардигори олам, ушбу қасида муаллифи, таржимони ва уни ўқиган ҳар бир уммати Муҳаммад алайҳиссаломни У зотнинг шафоатларидан насибадор айласин.\nСочма эй кўз ишқдан кўнглумдаги ўтлора сув,\nГумбази давворанинг ранги сув рангимидир,\nЁки тўлмиш кўзёшимдан гумбази даввора сув.\nОсмоннинг ранги сув рангига ўхшайдими ёки кўзимдан оққан ёшлар айланувчи осмонни қоплаб олганми, билолмайман.\nЗавқи тиғингдан ажаб йўқ, ўлса кўнглум чок-чок,\nКим, оқар йўлида айлар раҳналар девора сув.\nЁ Набий! Сизнинг қилич каби кескин боқишларингиз завқидан менинг кўнглим парча-парча бўлса, бунинг ҳеч ажабланарли ери йўқ. Зеро, оқар сув ёқасидаги деворда, ўз йўлида ёриқлар\nпайдо қилиши маълумдир.\nВаҳм ила сўйлар дили мажруҳ пайконинг сўзин,\nЭҳтиётлик бирла ичкай, кимда бўлса ёра сув.\nЯраси бор одам сувни эҳтиёт бўлиб ичганидек, менинг яраланган кўнглим ҳам Сизнинг ўқ учига ўхшаш киприкларингиз ҳақида қўрқиб-қўрқиб сўйлайди.\nХомадек боқмоқдин инса кўзларига қора сув.\nҲеч қайси ёзувчи-шоир, ҳеч қайси котибу муҳаррир Сизни таърифу-тавсиф қилишга минг уринмасин, шу мақсадда оқ қоғозга тикилаверганидан қалам каби кўзларига қора тушиб, кўр бўлиб\nқолгунича ҳаракат қилмасин, Сизнинг биргина ёноғингиз тукларини ҳам таърифини келтира олмайди.\nОразинг ёдий-ла намнок бўлса мужгоним нетар,\nСизнинг муборак рухсорингиз ёди билан киприкларим намланса нима бўлибди? Гулга етишиш учун, унинг кўчати, тиканини суғоришга сарфланган сув беҳуда кетган бўлмайди.\nҒамга тўлган кунимда (Қиёматда ёхуд сўнги нафасимда) муборак назарингизни, марҳаматингизни мендек ишқингиздан дили бемор ғарибдан дариғ тутманг. Зеро, қоронғу кечада чанқаб ётган беморга сув бериш беҳад хайрли амалдир.\nИста пайконин кўнгул, ҳажринда шавқим сокин эт,\nТашнаман, саҳрода ахтаргил менга бир бора сув.\nЭй кўнгил! Пайғамбар (алайҳиссалом)нинг ўқ мисоли киприкларини иста ва унинг ҳажридаги шавқимни у билан сокин эт. Яъни, эй Пайғамбар (алайҳиссалом) ҳажридан шавққа тўлиб-тошган қалбим, сокин бўлиш учун у зотнинг висолларини тилаб, дуо эт. Ҳижрон саҳросида ташналикдан лабим қуриб кетди, мен учун висол сувини ахтар.\nМан лабинг муштоқиман, зуҳҳод Кавсар толиби,\nЧунки мастларга май ичмоқ хуш келур, ҳушёра сув.\nМен лабингиздан томган шафоат илтифотига муштоқман. Зоҳидлар эса, ҳавзи Кавсарга талабгор. Зеро, мастларга яна май ичиш хуш ёқса, ҳушёрлар сув ичишни маъқул кўришади.\nМумтоз адабиётда “май” илоҳий ишқни, “маст” эса, ана шу ишққа “чалинган” ошиқни ифодалайди. Бинобарин, шоир бу байти билан айтмоқчики: “Ё Расулуллоҳ! Мен ишқингиз майи билан мастман. Менга сизнинг хушнудлигингиз, розилигингиз кифоя. Зоҳидлар эса Кавсар ҳовузига талабгор. Ошиқларга ишқи илоҳийдан сармастлик кифоя. Уларнинг талаби битта – Аллоҳнинг розилиги. Аллоҳ розилиги эса расули ризосига боғлиқдир.\nРавзаи кўйинга ҳар дам тўхтамай айлар гузар,\nОшиқ ўлмиш ғолибо, ул сарви хушрафтора сув.\nСув ҳар доим Пайғамбар (алайҳиссалом)нинг жаннатмонанд кўчасига боришдан тўхтамаяпти. Афтидан, сув ҳам ул сарви хушрафторга (Муҳаммад алайҳиссаломга) ошиқ бўлган кўринади.\nСув йўлин ул кўчадан тупроқ олиб тўссам керак,\nЧун рақибимдур, дағи ул кўйга қўймам бора сув.\nМен энди сувнинг ўша кўчага борар йўлини тупроқ билан тўсаман шекилли, зеро, сув муҳаббат борасида рақибим бўлиб чиқди. Шунинг учун, энди қайтиб уни муборак кўчага боришига йўл\nЭй дўст! Менинг энг катта орзуйим у зот алайҳиссаломнинг муборак қўлларини ўпиш. Агар шу орзумга етолмай ўлиб кетсам, тупроғимдан кўза ясаб, унда ул Ёрга сув бер!\nСарв саркашлик қилур қумри ниёзиндан магар,\nТомчилаб пойига тушса, бош уриб ёлвора сув.\nҚумри қанча ялиниб-ёлвормасин, қўниши учун Сарв дарахти шохларини эгмайди. Шундай экан, сувга айтайлик, сарвнинг пойига бош урсин, қумри учун ялиниб, кўнглини эритсин.\nИчмоқ истар булбулин қонин магар бир ранг ила,\nГул бутоғининг мизожига кириб қутқора сув.\nМашҳур “Гул ва булбул” афсонасидаги каби, гул яна булбулнинг қонини ичишни хоҳлайди. Уни тўхтатиш учун сув гулнинг шохлари, томирларига сизиб, унинг мизожини ўзгартириши керак. Шу тариқа сув гулни яралишига (фитратига) мувофиқ ҳолатга қайтарсин ва булбулни қутқарсин.\nҲамма нарсани сувдан яратган Холиқи олам ҳазрат Муҳаммад соллаллоҳу алайҳи ва салламнинг покиза табиати, гўзал ахлоқи билан борлиқни нурга тўлдиргач, Аҳмади мухтор (сайланган ва мақталган Пайғамбар)га аввало сув тобе бўлган ва у зотнинг хулқлари, ҳаракатларидан ўрнак олиб, у зотга ўхшашга интилган. Шунинг учун ҳам оқар сув покиза ва покловчидир.\nИнсон зотининг сараси, кечиримлиликдек камёб дуру жавоҳирлар дарёси ҳазрати Муҳаммад соллаллоҳу алайҳи ва салламнинг мўъжизалари ёмонликлар оловига сув сепиб, сўндиради.\nҲатто у зот туғилишлари биланоқ мўъжизалар рўй берди: юз йиллардан бери ўчмай келаётган мажусийларнинг шарорат олови сўнди.\nҚилмоқ учун тоза гулзори нубувват равнақин,\nМўъжизиндан айламиш изҳор санги хора сув.\nНубувват гулзорини тозалаш, камолотга етказиш учун, у зот мўъжиза билан харсангтош ичидан сув чиқардилар. Яъни, Муҳаммад (соллаллоҳу алайҳи ва саллам) пайғамбарларнинг охиргиси, нубувватнинг тамомловчиси эдилар. Аллоҳ изни билан, у зотнинг саъй-ҳаракатлари натижасида тош қалблардан имон суви отилди ва асҳобларининг қалби муҳаммадий гулзорга айланди...\nМўъжизоти беҳудуд уммон эмиш оламда ким,\nЕтмиш ондан минг-минг оташхонаи куффора сув.\nУ зотнинг мўъжизалари бепоён уммонга ўхшайдики, ундан оташпарастларнинг ибодатхоналарига сув етиб, ширк оловини сўндирди.\nТинглаган борки ажабдин тишлагай бармоғини,\nЎша қийин кунда ёрдамчиларингиз (саҳобаларингиз)га бармоғингиздан сув чиқариб кўрсатганган мўъжизангизни эшитган кимса борки, ҳайратдан бармоғини тишлаб қолади.\nИзоҳ: Машаққатли кунда (саҳродаги юришлардан бирида) саҳобалардан ҳеч кимда сув қолмаган, яқин-атрофда ҳам сув топилмади. Шунда Пайғамбаримиз судоълик саҳобаларига идишининг тагида қолган озгина сувини келтиришни буюрдилар ва унга дуо ўқиб, қўлларини ботирдилар. Шу заҳоти бармоқлари орасидан шариллаб сув оқа бошлади. Бутун карвон аҳли мешларини ўша сувдан тўлдириб олишди.\nДўсти гар заҳри илон ичса, бўлур оби ҳаёт,\nДушмани ичса дўнар, албатта, заҳри мора сув.\nПайғамбарнинг дўсти, агар заҳар ичса, унинг учун оби ҳаётга айланади. Душмани ичган сув эса илоннинг заҳрига айланади.\nАйламиш ҳар қатрадан минг баҳри раҳмат мавжҳез,\nҚўл чўзиб ургач вузуъ учун гули рухсора сув.\nУ зот таҳорат олиш учун қўл узатиб, гулдек рухсорларига сув олар эканлар, ундан томган ҳар бир томчидан мингларча раҳмат денгизи мавжланади.\nХоки пойига етай деб, бир умрдир муттасил,\nБошини тошдан-тоша уриб кезар оввора сув.\nСув У зотнинг хоки пойига етай деб, бир умр бошини тошдан-тошга уриб оворайи сарсон кезади.\nЗарра-зарра хоки даргоҳинга истар солса нур,\nҚайтмагай даргоҳдан, гар бўлса пора-пора сув.\nСув У зотнинг қутлуғ даргоҳлари остонасини зарра-зарра нур бўлиб, ёритишни истайди. Сув, гарчи парча-парча бўлиб кетса ҳам, у даргоҳдан қайтмайди.\nЎйлаким, дафъи хумори-чун ичар майхора сув.\nЁ Расулуллоҳ! Мастлар ичкиликдан кейинги бош оғриғини кетказиш ёки кайфни тарқатиш учун сув ичганидек, гуноҳкорлар ҳам Сизнинг наътингизни тилларидан қўймай такрорлашади ва буни дардларига дармон деб билишади.\nМан сенга муштоқман, Хайрул башар, Дўсти Худо!\nЭй Аллоҳнинг дўсти, одамларнинг энг яхшиси! Чанқоқдан лаблари қақраганлар тенгдан, бир овоздан сув тилангани каби, мен ҳам Сизга муштоқман.\nСенсан ул баҳри кароматким ўшал Меърож туни,\nМуборак қабрингизни таъмирлашга эҳтиёж туғилсаю бу ишни бажараётган меъморга сув керак бўлса, унга ҳар доим қуёш чашмасидан файзу баракотли, тотли, тиниқ ва пок сув тушади.\nБор умидим абри эҳсонинг сепар ул нора сув.\nДўзах қўрқуви куйган дилимга ғам оташини солди. Энди Сизнинг илтифот булутингиз дилимдаги оловни сўндириш учун сув сепишидан умид қиламан. Токи, шафоатингиз муждасидан\nқалбимни ўртаётган дўзах қўрқуви кетсин.\nБаҳор булутлардан тўкилган ёмғир томчилари энг йирик, қимматбаҳо дурга айлангани каби, Сизни мадҳ этиш баракотидан Фузулийнинг сўзлари нодир гавҳарга айланди.\nХоби ғафлатдан туриб бедор ўланда рўзи Ҳашр,\nДоғи ҳасратдан тўланда дийдаи бедора сув.\nҚиёмат куни ҳамма жонзотлар тирилиб, Маҳшар майдонига йиғилганида, “Сизни кўра олармиканман?” деган ғам билан бедор кўзларимга ҳасрат ёшлари тўлади.\nТаржима ва изоҳлар муаллифи\nсув адабиёт таҳлил Махсус Саодат манзиллари шеър\nЎзбекистон Тожикистондан суғориш учун сув сотиб олади\n1942 18:38 21.07.2020\n1431 07:24 30.05.2020\n1416 14:00 24.04.2020\n739 20:30 16.04.2020\n1250 11:30 27.03.2020\n2094 12:00 24.03.2020


Қозоғистонда ўтаётган Ёшлар йилининг асосий устувор жиҳатларидан | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистонда ўтаётган Ёшлар йилининг асосий устувор жиҳатларидан\nЁшлар ташаббусларини қўллаб-қувватлаш ва ижтимоий тадбиркорликни ривожлантириш Қозоғистонда ўтаётган Ёшлар йилининг асосий устувор жиҳатларидан. Мамлакатда мазкур йўналишда Жаҳон банки ҳамда Таълим ва фан вазирлиги рўёбга чиқараётган «Zhas Project» лойиҳаси мавжуд. Дастур доирасида ёшлар гуруҳларига ижтимоий аҳамиятга эга лойиҳаларни рўёбга чиқариш учун миллион тенгегача бўлган грантлар ажратиляпти. Шунингдек, иштирокчилар ҳар ойда стипендия олади. Олти ой давомида улар ўз лойиҳаларини ривожлантиришлари зарур, деб мўлжалланган. Дастур 14 ёшдан 29 ёшгача бўлган шахслар учун.\nАЛЕКСАНДРИЯ ВАЛЕРИО, ЖАҲОН БАНКИ ТАЪЛИМ БЎЙИЧА ЕТАКЧИ МУТАХАССИСИ:\n- 8 минг нафарга яқин ёшлар мазкур дастур имкониятларидан фойдаланди. Улар тренингларда қатнашди, ҳаётда керак бўладиган кўникмаларни ўрганди. Шунингдек, менторлар ёрдамини олди. Уларда режалаштириш ва бюджет тузиш кўникмалари шакллантирилди. Бу эса ғояларни рўёбга чиқариш учун жуда муҳим. Жаҳон банки лойиҳага 21 миллион доллар маблағ киритди, айни вақтда биз лойиҳа туфайли юз берадиган ўзгаришларга ҳам капитал киритдик, деб ўйлайман.\n«Book Time» мазкур лойиҳа доирасида қўллаб-қувватланган лойиҳалардан бири. Унинг иштирокчилари болаларда китобга меҳр уйғотишга ёрдам беради. Олинган грантга болалар ускуналар ва китоблар харид қилди. Қисқа вақтда марказ турли ёшлардаги болалар орасида оммалашиб кетди.\nМАДИНА ТЎЕМБАЕВА, «BOOK TIME» ЛОЙИҲАСИ РАҲБАРИ:\n- Болаларнинг ҳаммасини ҳам ота-оналари зўрлаб ўқита олмайди. Шунинг учун ҳам биз болаларда ўқишга меҳр уйғотиш ниятида иш бошладик. Чунки китоб ўқиш фантазияни ривожлантиради, тўғри, танқидий фикрлашга ёрдам беради. Болаларни китоб муаллифлари билан таништирдик. Кутубхоналарга экскурсиялар ташкил этмоқчимиз.\nЛойиҳа доирасида болалар жамоа бўлиб ишлаш ва ўз лойиҳасини бошқаришни ўрганади. Финал босқичда улар ўз ғояларини бизнесга айлантириш имконига эга бўлади. Таъкидлаш жоиз, «Zhas Project» лойиҳаси билан Манғистау, Ғарбий Қозоғистон, Атирау ва Ақмўла вилоятлари, шунингдек, Нур-Султон ва Алмати шаҳарлари қамраб олинди.\nҚозоғистонЁшлар йилиZhas project


2017 йил 29 март куни Тошкент шаҳрида Ўзбекистон Республикаси Олий Мажлиси Сенатининг тўққизинчи ялпи мажлиси ўз ишини давом эттирди. Сенаторлар ишни Ўзбекистон Республикаси Бош прокурорининг Ўзбекистон Республикаси прокуратура органларининг 2016 йилдаги фаолияти тўғрисидаги ҳисоботини эшитишдан бошладилар. Ҳисоботда қайд этилганидек, 2016 йилда қонунийликни таъминлаш, фуқароларнинг ҳуқу ...\nЎзбекистон Республикаси Президенти Шавкат Мирзиёев 29 март куни мамлакатимизга амалий ташриф билан келган Россиянинг «Газпром» компанияси бошқаруви раиси Алексей Миллерни қабул қилди. Давлатимиз раҳбари меҳмонни қутлар экан, мамлакатларимиз ўртасида нефть-газ соҳасида узоқ муддатли ва ўзаро манфаатли ҳамкорлик юксак даражада ривожланаётганини мамнуният билан қайд этди. Бугунг ...\nЗебо ўрта мактабда ўқиб юрган вақтларда тикувчи бўлишни орзу қиларди. Мактабда тикиш-бичиш тўгаракларида фаол иштирок этиб, ўзининг тиришқоқлиги билан бошқа ўқувчилардан ажралиб турарди. Шу касбга қизиққани боис мактабни тугатгач, 1993 йилда Жиззах шаҳридаги енгил саноат техникумининг тикувчилик бўлимига ўқишга кириб, уни имтиёзли диплом билан тамомлади. Ўқиш даврида устозларининг барча топшириқла ...\nЎзбекистон Республикаси Президенти Шавкат Мирзиёев жойларда амалга оширилаётган бунёдкорлик ишлари, олиб борилаётган ислоҳотлар жараёни, йирик лойиҳалар билан танишиш ва халқ билан мулоқот қилиш мақсадида 28 март куни Навоий вилоятида бўлди. Мустақиллик йилларида Биринчи Президентимиз раҳнамолигида Навоий вилоятида улкан бунёдкорлик ишлари амалга оширилди. Навоий вилояти ҳақида гап кетганда, ...\nПрезидентимиз Навоий ИЭС иккинчи буғ-газ қурилмаси қурилиши бошланиши муносабати билан капсула қўйди\nПрезидентимиз Шавкат Мирзиёев Навоий иссиқлик электр станциясини кенгайтириш лойиҳаси билан танишди. Қуввати 450 МВт бўлган иккинчи буғ-газ қурилмасини қуриш Навоий тоғ-кон металлургия комбинати, “Навоийазот” акциядорлик жамияти ва ҳудуддаги қишлоқ хўжалиги истеъмолчиларини электр энергияси билан узлуксиз таъминлаш имконини беради. Лойиҳани амалга ошириш натижасида 1 кВт соат ...\nЎзбекистон Республикаси Президенти Шавкат Мирзиёев Навоий давлат кончилик институтига ташриф буюрди. Бу ерда Ауминзо-Амантой олтин конлари негизида Навоий кон-металлургия комбинатининг 5-гидрометаллургия заводи қурилишининг бошланишига бағишланган тантанали маросим бўлиб ўтди. Мамлакатимизнинг барча саноат тармоқларида бўлгани каби Навоий кон-металлургия комбинатида ҳам модернизация ишлари ол ...


Ширин шаҳрига янги ҳоким, прокурор, ИИБ...\n02.10.2019 18:37 0 2807\nБугун, 2 октябрь куни Халқ депутатлари Ширин шаҳар кенгашининг навбатдан ташқари сессияси бўлиб ўтгани ва унда шаҳар ҳокими ва сектор раҳбарлари ишдан олингани хабар қилинганди.\nСирдарё вилояти ҳокимлиги ахборот хизматининг «Xabar.uz»га маълум қилишича, йиғилишда янги ҳоким ва сектор раҳбарлари ҳам тасдиқланган.\n2017 йилдан буён Сирдарё вилояти ҳокимлиги саноатни ривожлантириш, капитал қурилиш, коммуникациялар ва коммунал хўжалик масалалари котибияти мудири лавозимида ишлаб келган Абдуғаффор Ҳожиматов Ширин шаҳри ҳокими этиб тасдиқланган.\nАбдуғаффор Ҳожиматов 1967 йили Наманган вилояти, Уйчи туманида туғилган, аввал Сирдарё вилояти газ таъминоти бошқармасида фаолият юритган. 2017-2019 йилларда вилоят ҳокимлиги саноатни ривожлантириш, капитал қурилиш, коммуникациялар ва коммунал хўжалик масалалари котибияти мудири лавозимида ишлаб келган.\nШунингдек, йиғилишда Чингиз Маҳмудов Ширин шаҳар прокурори, Заҳириддин Собиров шаҳар ички ишлар бўлими бошлиғи, Ҳусниддин Қобилов шаҳар давлат солиқ инспекцияси бошлиғи лавозимларига тайинланган.\nпрокурор Сирдарё тайинлов ҳоким Ширин\nИқтисодиёт Кеча, 11:24


Қурилишга яраша бурилиш бўлсин\nМинбар 196 29.09.2019 13:31:00\nҒурурланиш теран фикрли, ўткир нигоҳли ёшларни кўрганда, истиқболга ишонч билан назар ташлаганда ўз моҳиятини намоён этиши аниқ. Оилада ота-она ўз фарзандининг камолини, ютуқларини кўриб қанчалик қувонишини тасаввур этиш қийин эмас. Давлат раҳбарининг юрт келажаги, эртанги куннинг таянчи бўлган билимли, салоҳиятли ёшларни кўриб ўн карра шод бўлмаслиги, асло мумкин эмас. Шунинг учун ҳам келажак бунёдкори бўлган ёшларни ҳар томонлама мукаммал бўлиб улғайиши учун барча шароитларни яратишни қалб амри деб билган президентимиз таълим соҳасида инқилобий эврилишларни амалга ошираётгани сир эмас.\nУшбу ҳаракатнинг самараларидан бири Тошкент шаҳридаги Президент мактабининг очилиши бўлди десак, муболаға бўлмайди. Ғурур ва ифтихор аслида, ишончдан туғилади. Президентнинг фахрланиш туйғусида ҳам ана шу ҳақиқат бор. "Энди чет элдан нуфузли меҳмонлар келса, катта-катта заводларни эмас, Президент мактабларини кўрсатамиз." Давлат раҳбарининг ушбу ўгити қатъий ишонч ва мақсаднинг аниқлигидан нишондир.\nПрезидентимизнинг 2019 йил 6 сентябрдаги “Профессионал таълим тизимини янада такомиллаштиришга доир қўшимча чора-тадбирлар тўғрисида”ги ПФ-5812-сонли Фармонларига асосан 2020-2021 ўқув йилидан бошлаб юртимизда Таълимнинг халқаро стандарт таснифлагичи даражалари билан уйғунлашган янги бошланғич, ўрта ва ўрта махсус профессионал таълим тизими ҳамда табақалаштирилган таълим дастурлари жорий этиладиган таълим муассасалари тармоқлари борасидаги мулоҳазалари ҳам ана шу мақсадга қаратилган.\nҲамма нарса кадрларга, уларнинг савиясига, тажрибасига боғлиқ экан, таълимнинг сифати ва самараси масаласи яна кун тартибига чиқаверади. Бусиз жамиятимизнинг келажагини тасаввур қилиш қийин. Болаларимизни ёшлигидан дунёқараши кенг, мушоҳадакор, ўз фикрини эмин-эркин баён қила оладиган, интеллектуал салоҳияти кучли қилиб вояга етказиш давлатимизнинг истиқболи учун қайғуриш демакдир. Бу борада мамлакатимизда ташкил этилаётган Президент мактабларининг янги авлод кадрларини тарбиялашда роли беқиёс. Чунки бу ўқув масканлари иқтидорли болаларни аниқлаш, илғор технологияларни қўллаган ҳолда уларга сабоқ бериш ва тарбиялаш бўйича яхлит тизим бўлади. Таълим жараёни ривожланган давлатлар тажрибаси асосида ишлаб чиқилган ўқув режалари ва дастурлари бўйича инглиз тилида олиб борилади. Шундай мактабларнинг биринчиси пойтахтимизда фойдаланишга топширилди. Оммавий ахборот воситалари, интернет сайтлари ва ижтимоий тармоқларида келтирилган маълумотларга кўра, 168 ўринга мўлжалланган мактаб биноси ва ётоқхона, 15 ўринли ўқитувчилар меҳмонхонаси юксак даражада бунёд этилди. Жорий йилда мактабнинг 5-10-синфлари учун ҳужжат топширган 7 мингга яқин ўқувчидан 144 нафари ўқишга қабул қилинди. Канаданинг “Teachaway” ва Буюк Британиянинг “TIC Recruitment” рекрутинг компаниялари билан ҳамкорликда мактабга 30 нафар чет эллик мутахассис танлаб олинди. Шунингдек, 72 нафар тажрибали ва малакали маҳаллий ўқитувчи ҳам жалб қилинди. Таълимда STEAM ёндашувига оид дарслик ва ўқув қўлланмалари олиб келингани таълимнинг ривожи ва самарасига ижобий таъсир этиши тайин.\nОтанинг ўз фарзандларига умид ва ишонч билан қараши уларнинг қобилиятларини ич-ичидан тан олиши билан боғлиқ. Ёшларимиз орасидан Хоразмийлар, Ибн Синолар, Улуғбеклар чиқишига ишонч билдирган давлат раҳбари болаларга қараб "Сиз энди Ўзбекистоннинг “олтин фонди”сизлар, келгусида Ўзбекистон тараққиётига таъсир кўрсатадиган куч бўласизлар", - дея мурожаат қилди.\nХориждан келган педагоглар катта куч ва етук билим хазинаси. Болаларимиз чет тилларни ўрганиши хорижга чиқиш, замонавий билимларга эга бўлиши эса мамлакатимизнинг тараққиётига хизмат қилиши муқаррар. Истайлик-истамайлик, ҳар бир хорижий тилни ўргатиш жараёнида унинг остида ана шу халққа мансуб бўлган қараш ва одатлар ҳам сингиб бориши аниқ. У ижобий ёхуд салбий маънода бўлишидан қатъий назар халқимизнинг ўзлиги, менталитетини сақлаб қолиш ҳар қачонгидан муҳимдир. Чунки ҳаракатларимиз замирида ўз халқимиз дунёқарашининг ўсиши, мамлакатимизни энг ривожланган давлатлар сафида кўриш иштиёқи бор. Бу хайрли ҳаракатга борадиган йўл эса фақат ёшларга бериладиган таълим-тарбиянинг сифати ва самарасига боғлиқ. Ўз соҳасининг, касбининг фидойи ва малакали мутахассисларининг тажрибасигина бунга йўл очади. Бу эса маърифатпарварлик замиридаги ватанпарварликдан келиб чиқади. Ватанпарварлик миллий-маънавий қадриятларга садоқат руҳи, аждодлар ўгити, замонавий билимлар, компьютер технологиялари орқали уларни янада тараққий эттириш шижоати билан белгиланади. Президент бу борадаги қувончни ҳам, қайсидир маънодаги "ҳадик"ни ҳам сезган ҳолда огоҳлантиришлари табиий. "Мактаб ўқувчилари замонавий билимларни ўзлаштириш билан бирга миллий ўзлигимизни чуқур англаши, тарихимиз ва она тилимизни мукаммал билиши шарт"лигини алоҳида таъкидладилар. Чунки маънавий озиқ ва тарбия ўзлик дарахтининг теран томирларидан куч олади.\nДавлатимиз раҳбари педагоглар билан, хорижлик етук ва малакали мутахассислар билан мулоқотда бўлганларида, "Юрагимдаги гапимни билишларингизни хоҳлайман: мен сизларга энг катта бойлигимни ишониб топширяпман. Болаларимизнинг кўзини, билимини, ғурур-ифтихорини кўриб, йўлимиз тўғри эканига ишонч ҳосил қилдим. Ислоҳотларимизга, фарзандларимиз тарбиясига елкадош бўлганингиз учун сизларга миннатдорлик билдираман," - дея мурожаат қилганларида ҳам юқоридаги мулоҳазаларнинг тасдиғини сезиш қийин эмас. Ўз фарзандининг эртаси, таълими ва тарбияси учун куюнган меҳридарё отагина шундай дея олади, умид ва ишонч билан қарайди. Ишончни суистеъмол қилмаслик, омонатга хиёнат этмаслик дўстлик кўпригининг мустаҳкамлигига, ўзаро ҳамкорликнинг бардавом бўлишига замин ҳозирлайди. Жуда катта билимга эга бўлиш, замонавий компьютер технологияларини эгаллаш, бир нечта хорижий тилларни ўзлаштириш таълим самараси ва натижадорлигининг бир томони холос. Ўз билимини, маърифатини ўқувчи қалбу онгига сингдириш механизми алоҳида масала. Уйингизда катта от кучига эга автомобилингиз бўлсаю, сиз уни ҳайдамасангиз, у сизнинг узоғингизни яқин этишга хизмат қилмаса, у оддий темир-терсакдан бошқа нарса эмас. Ана шунинг учун ҳам хорижлик таълим мутахассисларининг аксарияти педагогнинг коммуникатив компетенциясини, аниқроғи, риторик маҳоратни обдон эгаллашган. Биз улардан ана шу жиҳатни ўрганишимиз ҳамда тўла-тўкис ўзлаштиришимиз шарт. Таълимнинг сифати ва самарасини усиз тасаввур этиш қийин. Кўпкарида чапдаст, абжир, чаққон чавандознинг, теша ва болтаси билан ёғочдан санъат асари ярата оладиган уқувли дурадгорнинг, масаллиқлар келтириб тансиқ ва тотли таом тайёрлай оладиган таббох, яъни ошпазнинг, тошларни йўниб бадиият намунасини кўз олдимизда жонлантира оладиган ҳайкалтарошнинг, мой бўёқлар билан гўзал картиналар ярата оладиган мусаввирнинг маҳорати таҳсинга, хизмати қадрланишга лойиқ. Демак, педагогнинг нутқий маҳорати ҳам муҳим. Зероки, олдин такрорлаб ўтганимиздек, таълимнинг калити нутқ, тарбияники эса хулқ, мулоқот нутқ билан, муомала хулқ билан\nШундай экан, билимли, уқувли, сўзи "юқумли" педагоггина ўқувчини эргаштиради ва қизиқтира олади. Бу эса фақатгина педагогнинг герменевтик қобилияти ва риторик маҳорати билан белгиланади.\nЎқувчиларнинг ота-оналари ва илм-фан намояндалари ҳам Президентимиз сингари ўз фарзандларининг иқболини юрт истиқболи билан боғлиқ ҳолда тасаввур эта уриб, Ўзбекистонда бошланган ушбу инқилобий эврилишни учинчи ренессанс даври бошланди дея мамнуният билан таъкидлаганлари бежиз эмас. Бундай йўсиндаги Президент мактаблари шу йилнинг ўзидаёқ, Нукус, Хива ва Наманган шаҳарларида ҳам очилиши борасидаги хушхабар барчани жонлантиргани, руҳлантиргани аниқ. Худди шунингдек, 2020 йилда Бухоро, Жиззах, Қашқадарё, Самарқанд ва Фарғона вилоятларида, 2021 йилда Андижон, Навоий, Сурхондарё, Сирдарё ва Тошкент вилоятларида қурилиши белгилангани барча истиқболли режаларимиз, мақсад ва интилишларимиз жамиятнинг кучи, асоси ва пойдевори таълимга боғлиқ эканлигини яна бир бор тасдиқлайди.\nПрезидентимиз куни кеча Ўзбекистон ўқитувчи ва мураббийларига байрам табригида самимий дил изҳорларини айта туриб, "Ўзбекистонда энг обрўли инсон муаллим бўлиши керак" деган ғояни амалга оширишга даъват қилганларида ҳам таълимнинг таянч нуқтаси ва пойдевори бўлган ўқитувчиларнинг жамиятдаги ижтимой нуфузини янада кўтаришга эътибор қаратганлари рост. Шунингдек, табрик нутқларида маърифатпарвар адиб Маҳмудхўжа Беҳбудийнинг "Авлодларингизга фақат бугуннинг эмас, келгуси замоннинг илмини ўргатинг",- деган сўзларини келтириб ўтганлари ҳам бежиз эмас.\nДавлатимиз ва ҳукуматимиз томонидан яратилаётган шароитлар, қурилаётган иншоотлар, ёшларимизнинг кенг ва чуқур таълим олишлари учун берилаётган имтиёз ва имкониятлар, бунёдкорлик йўсинидаги барча ҳаракатлар мақбул. Эндиликда эса шунга яраша бўлиш ва иш тутиш мақсадга мувофиқ. Буларнинг барчаси интеллектуал салоҳиятли фарзандларимизнинг эл-юрт корига ярайдиган, тажрибали мутахассис бўлиб етишишлари учун интилиш демакдир. Бу эса ёшларимизда масъулият ва мажбурият, англаш ва ҳис этиш туйғусини ўстиришга қаратилиши арур. Немис мутафаккири Ёҳан Гёте айтганидай, "Қаёққа бораётганингни билмасанг, узоққа бора олмайсан". Бизда эса мақсад аниқ, бу бешта йўналишли "Ҳаракатлар стратегияси", Президентимиз томонидан илгари сурилган бешта ташаббус ижроси ва 2030 йилгача бўлган таълим тизимини ривожлантириш концепциясини оғишмай амалга оширишдир.\nНавоий ҳазратларининг ушбу ҳикматини бот-бот эслаб турамиз. "Ҳар ишники қилмиш одамизод, Тафаккур бирла билмиш одамизод". Демак, гап онгу шуур, тафаккур оламининг кенгайишида. Биз фарзандларимиз эҳтиёжи учун кўп нарсаларни муҳайё қилишимиз мумкин, иншоотлар барпо этиб уларни хурсанд қилишимиз ҳам мумкин. Уларда англаш, ҳис этишдан иборат онгу шуур ва тафаккур механизмини тўла шакллантириш зарурий ижтимоий ҳодиса. Уларда кенг мушоҳада, юқори даражадаги дунёқараш, теран мушоҳада юритиш ва ўз мулоҳазаларини эркин айта олиш ҳамда ҳимоя қилишдек риторик маҳоратни шакллантириш давр талаби. Демак, ёшларимиз онгида, тафаккур дунёсида бурилиш ясай олмай туриб, олий мақсадларнинг рўёбини кўриш мушкул ишдир. Хулоса ўрнида шуни эътироф этиш керакки, онгу тафаккурда қурилишга яраша бурилиш бўлиши шарт.\nРаҳимбой Жуманиёзов, Тошкент Ирригация ва\nқишлоқ хўжалигини механизациялаш муҳандислари\nинститутининг Матбуот хизмати раҳбари,\n"Маърифат" тарғиботчилари жамияти аъзоси


Жамоавий ва ижтимоий мурожаатлар кўпаймоқда – Сурхон тонги\nБош саҳифа / Жамият / Жамоавий ва ижтимоий мурожаатлар кўпаймоқда\nФеврал 17, 2021\tЖамият Изоҳ қолдириш 163 Кўрилди\nИжтимоий тармоқда вилоят ҳокими ва сектор раҳбарларининг 7 соат давом этган сайёр қабули ҳақидаги хабарларга кўзингиз тушган бўлса керак. Мазкур қабул Жарқўрғон туманидаги “Истиқлол” маҳалласида ўтказилди. Ажабки, туман аҳолисининг мурожаатлари кўпайганидан қабул жараёни анчагача давом этди.\nАлбатта, мурожаатчилар бутун туман ҳудудидаги маҳаллалардан келишди. Унда асосан, эҳтиёжманд оилалар муаммоларини ўрганиш, ишсиз ёшлар ва хотин-қизлар бандлигини таъминлаш орқали уларнинг доимий даромад манбаига эга бўлишларига кўмаклашиш баробарида аҳолини қийнаб келаётган қатор ижтимоий масалаларга ечим изланди.\nФуқаролардан асосан иш билан таъминлаш, ижтимоий қўллаб-қувватлаш, уй-жой, йўлларни таъмирлаш, газ, сув ва электр таъминоти, таълим, соғлиқни сақлаш, тижорат банкларига оид ва бошқа масалаларда 400 га яқин мурожаат тушди. Муҳими, сайёр қабулдаги мурожаатлар эътиборсиз қолмади, ҳар бир масалага ечим излашга ҳаракат қилинди, дея хабар беради вилоят ҳокимлиги ахборот хизмати.\nБиласизми нима? Эндиликда сайёр қабулларда шахсий муаммолардан кўра, жамоавий, ижтимоий ҳамда тадбиркорлик билан боғлиқ мурожаатлар сони ортиб бормоқда. Бу, аввало, одамларимизнинг руҳияти ҳамда дунёқараши, ҳаётга, ўз меҳнатининг натижасига муносабати ўзгараётганидан далолатдир.\nЖарқўрғонда ўтказилган қабулда ҳам ҳар бир мурожаатчининг масаласи улар иштирокида шу ернинг ўзида кўриб чиқилди, зарур чора-тадбир белгиланди.\nОлдинги Ташаббускор маърифатли бўлса…\nКейинги Тадбирлининг қўли ёғлиқ\nҚалбим нурга тўлдирдинг, фароғат ойи


00:00 / 22.06.2009 | eski savollar | 2829\nАссалому алйкум устоз!Ман бир нарсани со'рамоқчийдим. Ражаб ойи келишига оз қолди. Бу ойда қандай ибодатлар қилинади, қайси кунлари ро'за тутилса яхшироқ? уйда "муқаддас ойлар ва мустажоб дуолар" деган китоб бор. Лекин уни ишончли эмас деб эшитдим. Сизни Аллоҳ о'з паноҳида асрасин!\n-\tКитоб ҳақида эшитган гапингиз тўғри. РАЖАБ РЎЗАСИУсмон ибн Ҳакимдан ривоят қилинади: «Саъид ибн Жубайрдан Ражаб ойида турганимизда, Ражаб рўзаси ҳақида сўрадим. У: «Ибн Аббоснинг, Расулуллоҳ соллаллоҳу алайҳи васаллам рўза тутар эдилар, ҳатто оғизларини очмасалар керак, дер эдик. Оғизлари очиқ бўларди, ҳатто рўза тутмасалар керак, дер, эдик, деяётганини эшитганман»-деди».Усмон ибн Ҳаким Саъид ибн Жубайрдан Ражаб ойи рўзаси ҳақида сўраса ҳам, у киши Пайғамбаримиз соллаллоҳу алайҳи васалламнинг доимий одатлари ҳақида жавоб берганлар. У зот соллаллоҳу алайҳи васаллам гоҳида сурункасига рўза тутар эдилар, ҳатто, кишилар, у киши оғизларини очмаслар керак, деб ўйлаб қолишади. Гоҳида эса, сурункали оғизлари очиқ юрганларидан кишилар, энди рўза тутмасалар керак, деб ўйлаб қолишар эди. Ражаб ойда ҳам шундоқ бўлар эди.Мужийба ал-Боҳилийя розияллоҳу анҳодан у киши ўз оталари ёки амакиларидан ривоят қилади: «Албатта у (отаси ёки амакиси) Расулуллоҳ соллаллоҳу алайҳи васаллам ҳузурларига борибди. Сўнгра эса бир йилдан кейин яна ҳолати ва кўриниши ўзгарган ҳолда келибди ва:«Эй Аллоҳнинг Расули мени танимаяпсизми?»-дебди.«Сени нима ўзгартирди? Чиройли кўринишда эдинг?»-дедилар.«Сиздан ажраганимдан сўнг фақат кечасигина таом едим»-деди.Шунда Расулуллоҳ соллаллоҳу алайҳи васаллам:«Нима учун ўзингни азобга солдинг?»-дедиларда, сўнгра:«Сабр ойи рўзасини тут ва ҳар ойдан бир кун тут»- дедилар.«Бир оз зиёда қилинг, менинг қувватим бор»-деди.«Икки кундан рўза тут»-дедилар.«Бир оз зиёда қилинг»-деди.«Уч кундан рўза тут»-дедилар.«Бир оз зиёда қилинг»-деди.«Ҳаром (ой)ларида рўза тут, сўнгра тарк қил, ҳаром (ой)ларида рўза тут, сўнгра тарк қил, ҳаром (ой)ларида рўза тут, сўнгра тарк қил, деб уч бармоқларини буклаб ёзиб кўрсатдилар». Абу Довуд, Аҳмад ва Насаий ривоят қилган.Ушбу ҳадисидан олинадиган фойдалар:1. Йил бўйи рўза тутиш шариятга тўғри келмаслиги, ўзини ўзи азоблаш эканлиги.2. Нафл рўза тутмоқчи бўлган одам Рамазондан бошқа ойларда бир кундан, икки ёки уч кундан тутса бўлиши.3. Агар мазкур миқдорни ҳам оз деб, билса ашҳурул ҳурумда-ҳаром ойларда уч кун-уч кундан тутса яхши бўлиши. Ушбу ҳадисни бу фаслда келтирилишининг сабаби Ражаб ойи ҳам ҳаром ойлардан бўлганидандир. Аллоҳ таоло Қуръони Каримда: «Албатта, Аллоҳнинг ҳузурида ойларнинг сони, Аллоҳнинг ҳузурида осмонлар ерни яратган куни ўн икки ой қилиб белгиланган. Улардан тўртаси (уруш қилиш) ҳаром (ойлар)дир. Мана шу тўғри диндир. У (ой)ларда ўзингизга зулм қилманг»-деган.Ҳаром ойлар, дегани ҳурматли, улуғланган, уруш-жанжал, душманлик ҳаром қилган ойлар, деганидир. Ана ўша ҳурматли тўрт ой–Муҳаррам, Зул-Қаъда, Зул-Ҳижжа ва Ражаб ойларидан иборатдир.Демак, Ражаб ойда нафл рўза тутиш савобли иш ҳисобланади. Машҳур саҳиҳ китобларидан бошқа ҳадис китобларида келтирилган ривоятларда Ражаб ойида рўза тутганларга улкан савоблар ваъда қилинган. Иложини топган кишилар бу ойда нафл рўза тутсалар яхши бўлиши аниқ.-


Евроосиё Иттифоқи мамлакатларига сабзавот экспорти 4 марта ошди - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#Евроосиё Иқтисодий Иттифоқи #экспорт #сабзавот #мева\nҚозоғистон сўнгги 4 йил ичида Евроосиё Иқтисодий Иттифоқига 4 марта кўп сабзавот экспорт қила бошлади. Мева экспорти 2, сут маҳсулотлари – салкам 3 марта ошди. Бу ҳақда Қишлоқ хўжалиги вазири ўринбосари Руслан Манатаев маълум қилди.\n«Пандемияга қарамай, ўтган йили қишлоқ хўжалиги маҳсулотлари етиштириш 5,6 фоизга ортди, Евроосиё Иқтисодий Иттифоқида эса бу кўрсаткич 2,3 фоизни ташкил қилди. Ва бу охирги натижа эмас», дея таъкидлади вазир ўринбосари.\nУ республика қишлоқ хўжалиги маҳсулотлари ва чуқур қайта ишланган маҳсулотлар экспорти ҳажмини анча ошириш имкониятига эга эканлигини тилга олди. Бунда Қозоғистоннинг Иттифоққа аъзо бўлиши натижасида очилган янги имкониятлар маҳсулот етиштириш ва экспортини ошириш учун қўл келмоқда, дейди Руслан Манатаев.\nЯнгиликлар дастури - 7.10.2021


19 октябр 2019, Тошкент вақти: 14:31\n2014 йил 10 январдан бошлаб Ўзбекистон бўйлаб бензин ва дизел ёнилғи нархи 16 - 20 фоизгача оширилди.\nВазирлар маҳкамасининг ёнилғи нархини 10 январь куни ошириш қарори бир кун аввал – 9 январь куни қабул қилинган.\nШу пайтгача 1 литри 1670 сўмда сотилган Аи-80 маркали бензиннинг янги нархи 20 фоизга оширилиб, 2005 сўм қилиб белгиланди.\nЯнги тарифга кўра, Аи-91, Аи-92 ва Аи-93 маркали бензин 2210 сўмга, Аи-95 маркали бензин нархи 2435 сўмга чиқди. Дизел ёнилғисини АЁҚШларда топиш деярли имконсиз бўлишига қарамасдан, унинг янги нархи 1975 сўм ва ЭКО дизел нархи 2050 қилиб белгиланди.\nЯнги тарифлар борасидаги маълумот барча АЁҚШ раҳбарларига бугун топширилган ва шу тариқа унинг нусхаси Озодлик радиосига ҳам етиб келди.\n10 январ кунидан бошлаб ёнилғи учун белгиланган янги нарх\n2014 йил 1 январдан Ўзбекистонда 1 литр бензин нархи 25 сўмга қимматлаган эди.\nЭндиликда ёнилғи нархининг 20 фоизгача оширилишини иқтисодчилар фавқулодда қимматлашув демоқдалар.\nТошкентдаги АЁҚШлардан бирида ишловчи катта операторнинг Озодликка айтишича, ҳукумат АЁҚШлар олдида саросиманинг олдини олиш мақсадида бензин нархини ошириш режасини сўнгги соатларгача сир сақлаган ва ҳатто айрим шохобчаларда бензин нархи оширилмаслиги ҳақида эълонлар осилган.\nСўнгги пайтда Ўзбекистон бўйлаб бензин тақчиллиги кузатилмоқда. Тошкент, Самарқанд, Урганч, Андижон шаҳарларида ёнилғи қуйиш станцияларида юзлаб автомобиллардан иборат тирбанд навбатлар юзага келган.\nМамлакатдаги бензин тақчиллиги қисман Фарғона Нефтни қайта ишлаш заводи фаолиятининг сустлашгани билан изоҳланмоқда.\nЎтган йилнинг 20 октябрь куни куни молиявий фирибгарликда айбланиб ҳибсга олинган мазкур завод раҳбариятининг бир гуруҳ ходимлари қамоқда қолмоқда.\n2012 йилнинг 8 июнида ҳам ушбу завод ходимларидан 30га яқин мулозими ҳибсга олинган эди.\nФарғона нефтни қайта ишлаш заводидаги тафтишлар боис 2013 йил ноябрь ойи бошида “Ўзбекнефтгаз” миллий холдинг ширкати раҳбарининг биринчи ўринбосари 58 яшар Шавкат Мажидов тўсатдан ишдан олинди.\nГулнора Каримова Twitterдаги саҳифаси орқали Фарғона нефтни қайта ишлаш заводи онаси Татяна Каримова бошчилигидаги қариндошлари, жумладан, холасининг ўғли Акбарали Абдуллаев томонидан назорат қилиниши ва у ерда бошбошдоқлик авж олгани ҳақида бир неча бор ёзди.\nПорахўрлик, солиқларни яширганлик ва мулкни ўзлаштиришда айбланиб, 10 октябрь куни ҳибсга олинган 29 яшар Акбарали Абдуллаев ўтган ойда озод қилиниб, ҳозирда "уй қамоғи"да сақланаётгани хабар қилинди.\nИқтисодчиларга кўра, Ўзбекистондаги энергетик инқироз хомашё етишмаслиги, ёнилғини хориждан импорт қилиш ўрнига валютанинг тежалаётгани ва умуман соҳанинг давлат назоратида қолаётгани билан боғлиқ бир қатор омилларнинг жамламасидан вужудга келган.


09 май 2021, Тошкент вақти: 04:15\nМ.Новак: Аввало, салафим Тео ван Бовен бундан беш йил аввал Ўзбекистонга борганида у ерда қийноқлар мунтазам равишда қўлланиши ҳақида хулоса қилганини эслатишим жоиз. Иккинчидан, Ўзбекистон ҳукумати вазиятни яхшилаш борасида муайян чораларни кўрганини ҳам эътироф этиш керак. Хусусан, маҳбусларнинг ноҳақ айбланмаслик ҳуқуқларини таъминлаш, келаси йилдан ўлим жазосини бекор қилиш каби қарорлари муайян қонуний чоралар кўрилганини тан олишимизга асос бўла олади. Лекин айни пайтда Ўзбекистонда қийноқлар ҳамон қўлланилаётганига оид кўплаб хабарлар олмоқдаман. Шунинг учун Ўзбекистон ҳукуматидан мени мамлакатга таклиф қилиб, вазиятни бевосита ўрганишимга имкон беришини илтимос қилганман. Яқинда Нью-Йоркда Ўзбекистон элчиси билан суҳбат қилишга муваффақ бўлдим. Бу суҳбат ижобий руҳда ўтгани 2008 йилда Ўзбекистонга таклиф этилишимга умид туғдирди. Агар бу умидларим ушалса, Ўзбекистон ҳукумати қабул қилган чоралар асл вазиятга қандай таъсир ўтказганини бевосита баҳолаш имкони пайдо бўларди.\nМухбир: Ҳамкасбингиз Тео ван Бовеннинг сиз тилга олган Ўзбекистон сафарига ва қийноқлар мунтазам экани ҳақида хулоса берганига беш йил тўлди, шу кунларда эса “Ҳьюман райтс уотч” ташкилотининг “ўзбек қамоқларидаги қийноқлар Ўзбекистон адлия тизимига хос бўлган касаллик экани” таъкидланган ҳисоботи эълон қилинди. Яъни бундан беш йил ичида Ўзбекистондаги вазият ўзгармаганини хулоса қилиш мумкин. Сизда бор маълумотларга таяниб, бу ҳақда нима дея оласиз?\nМ.Новак: ҲРУ ҳисоботини ўқидим. Улар ҳақиқатан ҳам Ўзбекистон ҳукуматини кескин танқид остига олган. Лекин бошқа томондан ҳозир Ўзбекистондаги вазиятни кузатиш жуда қийин бўлиб қолган. ҲРУнинг қийноқлар ҳамон кенг қўлланмоқда, деган хулосасига қўшиламан, чунки улар кўплаб мисолларга таяниб шундай хулосалар берган. Бундан ташқари, Ўзбекистон ҳукумати қонуний чораларни кўраётгани қийноқлар бутунлай бартараф этилди, дегани эмас. Аксинча, Ўзбекистонда қийноқлар ҳамон қўлланаётганига ишора қилувчи далиллар ва хабарлар бор. Лекин бошқа томондан Ўзбекистон ҳукумати чора кўраётганини олқишлаймиз, албатта. Айнан шу сабабли ҳам ҳозирги вазият қандай эканига баҳо бера олишим учун менинг Ўзбекистонга таклиф этилишим жуда муҳимдир. Мени таклиф қилишларини анчадан бери илтимос қилиб келяпман. Агар Ўзбекистон ҳукумати бу илтимосларимга ижобий жавоб бермаса, улар ниманидир яширмоқчи, деган хулоса келиб чиқади. Бу эса, ўз навбатида, ҲРУ каби ташкилотларнинг Ўзбекистонда қийноқлар ҳам кенг қўлланаётганига оид таъкидларига асос яратади.\nМухбир: Билишимча, Ўзбекистон ҳукуматидан сизни таклиф этишларини сўраб мурожаат қилганингизга икки йил бўлиб қолди. Нью-Йоркда Ўзбекистон элчиси билан бўлиб ўтган суҳбатдан кейин бунга умидлар пайдо бўлганини айтдингиз. Бу умидларингиз ушалишига қанчалик ишонасиз?\nМ.Новак: Бу жуда ижобий учрашув бўлди ва айтганимдек, келаси йил мени таклиф этишларини эҳтимолдан соқит қилмаяпман. Лекин Ўзбекистон расмийси менга ҳеч нарсани ваъда қилмади. Бу учрашув менда шунчаки, аввалги учрашувлардан кўра яхшироқ таассурот қолдирди. Шунинг учун Ўзбекистон ҳукуматида халқаро ташкилотлар билан ҳамкорлик борасида яхши ниятлар пайдо бўлганига ишонгим келди. Қани кўрамиз, агар улар ҳақиқатан ҳам вазиятни яхшилашга уринаётган бўлса, мени таклиф қилиб, вазиятга бевосита баҳо беришимга имкон беришдан, энг аввало, Ўзбекистон ҳукумати манфаатдор бўлиши керак. Лекин мени таклиф қилишмаса, бу улар ниманидир яширмоқчи бўлаётганига ишора қилади, албатта.\nМухбир: Сўнгги савол, Ўзбекистон ҳукумати мамлакатда қийноқлар жиддий муаммо эканини ҳатто Тео ван Бовен хулосалари эълон қилинганидан кейин ҳам ҳозиргача очиқ тан олгани йўқ. ҲРУ каби ташкилотлар ҳисоботларини ҳам Тошкент ҳукумати нохолис, дея инкор қилиб келади. Жума куни эса Ўзбекистон делегацияси БМТ минбаридан туриб, бугун Ўзбекистонда қийноқлар ҳолати деярли йўқ эканини таъкидлади. Савол такрорланаётгани учун узр, лекин сиз кўпроқ кимга ишонасиз?\nМ.Новак: Биринчидан, Ўзбекистонда қийноқлар мунтазам равишда қўлланиб келингани борасида ҳеч кимда шубҳа бўлмаслиги лозим. Бу фақатгина Тео ван Бовен хулосалари эмас, бу борада кўплаб ҳукумат ва ноҳукумат ташкилотлар мустақил манбаларга таяниб ҳисоботлар берган. Шунинг учун бу борада менинг шубҳаларим йўқ. Иккинчидан, Ўзбекистон ҳукуматининг бу борада чоралар кўраётгани ҳам вазият чатоқ бўлганидан дарак беради. Агар муаммо бўлмаганида, чора кўришнинг ҳожати бўлмасди. Демак, расмий Тошкент қийноқлар борлигини очиқ тан олмаган бўлса-да, буни билвосита тан олганини айтиш мумкин. Ҳозир энг асосий масала ҳукумат чоралари қай даражада самарали бўлганини баҳолашдир. Шуни айтишим керакки, ҳукумат қанча чора кўрмасин, мунтазам қўлланиб келинаётган қийноқлар муаммосини бир кунда ҳал этиб бўлмайди. Яъни қандайдир қонунларни қабул қилишнинг ўзи кифоя қилмайди, бу муаммони ҳал этиш учун сиёсий партиялар, ҳуқуқ-тартибот идоралари расмийларининг бу борадаги қарашларига ва мутасаддиларнинг жавобгарлик ҳақидаги ёндашувларига таъсир ўтказиш керак. Шунинг учун бу каби чораларнинг самарасини кўриш учун давомли ва ҳар томонлама чоралар кўрилиши шарт.


Пандемия vs. шахсий ҳаёт дахлсизлиги: Вирус тарқалишини назорат қилувчи иловалар хавотир уйғотмоқда\n28 май 2020, Тошкент вақти: 02:55\nЖаҳон бўйлаб карантин чоралари босқичма-босқич бекор қилинар экан, тестлар кўламини кенгайтириш билан бир қаторда вирусга чалинганларнинг ким билан мулоқот қилганини аниқлаш коронавируснинг қайта тарқалиши олдини олишда муҳим роль ўйнайди.\nВирусга чалинганларнинг ким билан бевосита алоқада бўлганини аниқлашни кўзловчи «контакт тестлари» ОИТВ, Эбола ва қизамиқ каби юқумли касалликларга қарши курашда бир неча ўн йилдан бери муҳим роль ўйнаб келади.\n1970 йилларда бир пайтлар энг даҳшатли касалликлардан бири бўлган чечакни йўқ қилиш мақсадида касалликни юқтирган барча шахс аниқланган, изоляция қилинган, яқинлари эса касалликка қарши эмланган эди.\nАммо коронавирус ўта тез суратда тарқалаётгани учун беморларнинг ким билан бевосита алоқада бўлганини аниқлашда улар билан савол-жавоб қилиш каби анъанавий кузатиш услублари самарасиз бўлиб қолди.\nКейинги ҳафталарда АҚШнинг 44 штатида вирусга чалинганларнинг ким билан алоқада бўлганини телефон орқали аниқлаш учун ўн минглаб одам жалб қилинди.\nАйни пайтда¸ соғлиқни сақлаш мутахассислари бу вазифани уддалаш учун ўн минглаб одам ҳам етмаслигини айтмоқда.\nАйрим ҳукуматлар касаллик тарқалиш траекториясини аниқлашнинг анъанавий услубларига қўшимча равишда мобил қурилма иловалари ҳамда геолокация маълумотларидан фойдаланишни режалаштирмоқда. Бу технологиялар воситасида вирусни юқтирган одам мулоқотда ёки яқин алоқада бўлган шахсларни огоҳлантириш мумкин бўлади.\nПандемия бошланганидан ҳозирга қадар ўнлаб шундай назорат иловалари яратилди.\nАксар давлатларда бундай кузатиш дастурларида иштирок этиш мажбурий эмас ва фойдаланувчилар иловани ўзлари кўчириб олишлари лозим.\nАйни пайтда¸ назорат иловалари улардан қанча кўп одам фойдаланса шунча яхши самара беради. Бу эса аҳолининг кундалик юриш-туришига оид маълумотни илова ишлаб чиққанлар ёки ҳукумат расмийлар қўлига тақдим қилиш демакдир.\nБундай усулдан фойдаланиш танқидчилари автоматлаштирилган назорат иловаларининг аксари шаффоф эмаслиги¸ уларга маълумот тўплаш, сақлаш ва фойдаланиш бўйича чекловлар ўрнатилмаганини айтмоқда.\nМухолифлар фикрича¸ айрим иловалар шахсий ҳаёт дахлсизлигини қўпол равишда бузади ва бу ўз навбатида ошиқча давлат назорати ва шахсий хавфсизлик ҳақида хавотирларга сабаб бўлмоқда.\nHuman Rights Watch (HRW) ташкилоти «Хитой ва Россия каби шусиз ҳам шахсий ҳаëтга ошиғич аралашадиган назорат чораларини жорий қилган ҳукуматлар қўлида бундай иловалар дискриминация ва репрессияни янада кучайтириши» ҳақида огоҳлантирди.\nҚолаверса, глобал миқёсда бундай иловалар бўйича муроса йўқлиги туфайли турли давлатлардан олинган маълумотлардан фойдаланишда қийинчиликлар юзага келди.\nМассачусетс технология институтининг MIT Technology Review журнали вирус тарқалишини назорат қилувчи иловалар ҳақида маълумот жамланган маълумотлар базасини яратди. Унга бугунга қадар 25 та илова киритилди.\nMIT Technology Review журналида ёзилишича, фойдаланувчи ҳақида геолокация маълумотларини тўпловчи иловалар шахсий ҳаёт дахлсизлигини қўпол бузади.\nИнсон ҳуқуқлари фаоллари ҳам бундай иловалар ҳукуматлар қўлига шахсий маълумотлар конини топшираётгани ҳақида огоҳлантирмоқда.\nHRW ташкилоти тадқиқотчиси Дебора Браун ҳукуматлар йўлга қўйган геолокация иловалари «инсон ҳуқуқларига жиддий таҳдид солишини» таъкидлади.\n- Одамлардан шахсий ҳаёт дахлсизлигидан воз кечиб, синовдан ўтмаган технологияларга шахсий маълумотларини юбориш сўралмоқда. Пандемия тарқалишини чеклаш ҳамда жамиятни қайта очиш муҳим мақсадлар, лекин уларга кенг назоратсиз ҳам эришиш мумкин, — деди Браун.\nХитой, Эрон ва Россия каби давлатлар бунга яққол мисол бўла олади.\nХитойда ишлаб чиқилган тизим полицияга карантин қоидаларини бузганларни аниқлаш имконини беради. Тизим орқали, шунингдек, фуқароларнинг исми-шарифи, қаердалиги, ҳатто онлайн тўловлари тарихи ҳақида маълумот тўпланмоқда.\nЭрон март ойида коронавирусни «аниқлаш»ни кўзловчи AC19 иловасини эълон қилганидан кейин, айрим фойдаланувчилар мамлакат ҳукуматини дастур ёрдамида фуқароларнинг ҳар бири ҳаракати ҳақида маълумот тўплашда айблади.\nЭронлик фаолларга кўра, мазкур илова Эрон разведка хизматларига кейинчалик дастурни автоматик тарзда янгилаш пакети орқали фойдаланувчилар қурилмаларига вирус ва троян ўрнатиш имконини беради.\nЭрондаги иловани Telegram мессенжери клонларини яратишда ҳамда Эрон разведка агентликлари учун фойдаланувчилар ҳақида маълумот тўплашда айбланиб келаётган Smart Land Strategy ширкати яратгани хавотирларни янада кучайтирди.\nИлова ишлаб чиқилганидан кейин, Эрон Соғлиқни сақлаш вазирлиги аҳолига ёппасига SMS юбориб, уларни AC19 иловасини ўрнатишга чорлади.\nМиллионлаб эронлик бу кўрсатмани бажарди. 9 март куни эса Google ширкати иловани ўзининг Play Store сайтидан олиб ташлади. Аввалроқ Smart Land Strategy яратган бошқа иловалар ҳам платформадан ўчириб ташланган эди.\nFreshfields-Bruckhaus-Deringer халқаро ҳуқуқшунослик ширкати ходими Олга Числова Россияда федерал миқёсда мобил телефон тармоқлари операторлари ва уларнинг GPS тизимлари ёрдамида ишловчи тизим йўлга қўйилганини айтди.\nЧислованинг сўзларига кўра, тизим орқали нафақат коронавирус аниқланган шахс билан алоқада бўлганларга, балки тез ёрдам марказларига ҳам хабар юборилади.\nМосквада уйда ўтириш буюрилган беморлар эса ўз телефонларига «ижтимоий кузатиш» иловасини ўрнатишлари шарт.\nМарказий маълумот базасига уланган илова Россия ҳукуматига фойдаланувчилар телефон қўнғироқлари, қаерда эканликлари, мосламалари камераси, хотираси ҳақида маълумот тўплаш имконини беради.\nPrivacy International ташкилоти геолокация ҳақида маълумот тўплайдиган иловалардан ҳукуматлар осонликча ғараз мақсадларда фойдалана олиши ҳақида огоҳлантирди. Ташкилот бу каби «ижтимоий назорат қуроллари» аҳолининг ҳукумат ва соғлиқни сақлаш расмийларига бўлган ишончини емиришини қўшимча қилди.


Келинг, зикр ва дуо қиламиз! 5-дуо Уйга етиб борганда ўқиладиган дуо\n19:02 / 25.05.2020 1074 pdf Ўқиш режими + -\n«Киши уйига кирганда «Аллоҳумма! Иннии ас‑алука хойрол мавлажи ва хойрол махрожи. Бисмиллаҳи валажнаа ва бисмиллаҳи хорожнаа ва ъалаллооҳи роббинаа таваккалнаа», десин. Сўнгра аҳлига салом берсин», дедилар».\nТаомни еб бўлгандан сўнг Аллоҳ таолога ҳамд айтиб, дуо қилади.\n«Нақшбандия: вазифалар, зикрлар» китобидан\n16:00 / 25.05.2020 577\n11:00 / 26.05.2020 843\nИнсон нима сабабдан исроф қилади?\nҚуръони Каримда исроф қаттиқ қораланган, исрофчилар турли салбий сифатлар билан сифатланган. Уларнинг оқибати яхши бўлмаслигининг хабари давоми...\n1528 16:00 / 17.07.2019\n657 14:00 / 08.08.2019\n1092 15:30 / 23.06.2019\nҚуръон ҳофизи Маҳмуд Халил Хусорий\nМаҳмуд Халил Хусорий Мисрнинг дунёга машҳур қориларидан. Миср қишлоқларидан бирида туғилган, отаси бўйра тайёрлаб сотгани учун у Хусорий бўлиб кетган араблар давоми...\n1381 09:20 / 30.08.2019


Иброҳим Ҳаққул: “Шоирлик – илоҳий қисмат” (2018) | www.ziyouz.uz\nБош саҳифа СуҳбатларИброҳим Ҳаққул: “Шоирлик – илоҳий қисмат” (2018)\nИброҳим Ҳаққул: “Шоирлик – илоҳий қисмат” (2018)\nЧоп этилган 08.02.2020 21.01.2021 МуаллифZiyouz.uz\nШаҳноза Назарова: Ҳар йили Алишер Навоий таваллудини зўр муҳаббат билан нишонлаймиз. Бу кун шахсан менда катта ифтихор, шунингдек, катта қарздорлик ва соғинч ҳиссини уйғотади. Гуё у табаррук даргоҳлардан узоқлашиб, қалъадан ташқарида қолиб кетгандекмиз. Олим, шоир, ёзувчилардан ҳеч бири “мен Навоийни тушунмай қолдим” ёки “тушунолмадим”, деб очиқ айтмайди. Ташқаридан уларнинг ҳар бирининг кўнглида ўз Навоийси бордек. Бироқ жуда қизиқтирадики, улар бир-бирига қанчалар ўхшайди ва қачон бир бутун бўлиб бирлашиб кетар экан? Устоз, биз нега Навоийдан узоқлашиб кетдик?! Бунинг тарихий, ижтимоий, иқтисодий, фанний, руҳий омиллари нимада?\nИброҳим Ҳаққул: Сизнинг бу саволингизга жавоб бериш учун “Кейинги бир асрдан ортиқ вақт мобайнида биз қачон Навоийга яқин бўлганмиз?” деган саволга жавоб қайтариш лозим. Ваҳоланки, нисбатан яқинлик ва қизиқишни айтмаса, ҳеч пайт тўла яқинлик ва иштиёқ бўлмаган. Агар шундай маънавий-руҳий ҳодиса юзага келганида жафокаш халқимиз XX асрда ўзининг миллий шуури, дини, тарихи ва мумтоз адабиётидан афсусланарли даражада йироқлаштирилмаган бўлурди. Биласизми, мумтоз шоирлар асарларини руҳоний, ирфоний, фалсафий тамалидан ажратиб ўқишни жорий этиш кўрнинг қўлига ҳасса эмас, қилич тутқазишдай бир гап эди. Бадиий сўзнинг таъсир йўли бузилиб, моҳияти жўнлашгач, қизиқиш ва завқ нимага арзийди, дейсиз? Навоийдай шоирларнинг ижодига йўл топишнинг биринчи шарти уларнинг Руҳ ва Ҳол оламига эркин кириб бора олишдир. Бу, албатта, соф моҳият ва изтиробни теран мушоҳада қилиш орқали амалга ошади. Зеро, жаҳон адабиётининг энг виждонли, энг ҳақгўй санъаткорлари кундалик турмуш ташвиши ва моддий манфаатлардан йироқ моҳият, ақл ва ироданинг қўшилувидан туғилган изтироб атрофида бирлашишган. Шахс сифатида шаклланмаган ҳеч бир киши бу ҳақиқатни чуқур тушунмайди. Демак, Навоийни англаш биринчи галда бизнинг ўзимизни нечоғлик билишимиз, маънавий “Мен”лигимизни нақадар бойитиб, юксалтира олишимизга боғлиқ. Шу маънода биз нимага эришдик ва қанчалик улғайдик? Менинг назаримда, кейинги йигирма йил мобайнида элимизда журъат, жасорат, эркинлик ва ҳақгўйлик ҳисси олдингига қараганда ҳам анча пасайди. Оддий одамларни-ку қўяверинг, ижодкорлар ҳам зулм, адолатсизлик, қарамлик, алдов ва маддоҳликка қарши аёвсиз курашган Навоийга ҳолдошлик нелигини ҳатто хаёлга ҳам келтиришмади. Воқеликка Навоийнинг нигоҳи билан қараш, олам ҳодисотларини навоиёна дард тўлқинлари ила идрок этмоқ учун Навоий дунёқараши сир-асрорини ўзлаштиришга қайта-қайта уриниш зарур.\nМана, бир мулоҳаза. Шарқ тафаккурини Ғарбникидан ажратиб турган томонлардан бири, балки энг асосийси, фано ҳоли ва ломакон ишончидир. Бир-бири билан бевосита алоқадор шу икки жиҳатни пухтароқ билмасдан тасаввуф адабиётидаги вақт ва замон, макон ва келажак, холиқ ва халқ орасидаги алоқалар тўғрисида асосли фикр билдириш қийин. Навоий шеъриятида фирор – дунёга нуқул нафсоний манфаат кўзи билан қарайдиган тама бандаларидан қочиш, инзиво – маънавий ҳузур-ҳаловат гўшасига чекиниш ҳолатлари ниҳоятда таъсирли оҳангларда дарж этилган. Булар зарур зайлда қалбга нақшланмас экан, Навоийнинг фазовий хаёл ва самовий ҳислар тасвиридаги беқиёс ютуқлари қўл етмас юлдуз бўлиб қолаверади.\nХуллас, Навоий адабий меросини зоҳирий томондан тадқиқ ва таҳлил қилишда тўғри ва нотўғри, мақбул ё номақбул фикр ва мулоҳазалар керагидан ҳам ортиқ миқдорда эълон қилинди. Бироқ унинг турли жанрларда битилган ижод намуналарининг ботинини кўрсатиш, маънавий-руҳий мазмунини очишга бағишланган тадқиқотлар йўқ ҳисоби. Ҳолбуки, Навоийнинг ўзи “Ўн саккиз минг олам ичра ҳар не бор, Ким қилурлар аҳли маъни эътибор”, дея кўрсатма бериб қўйган. Эски даврларда яратилган “Вужуднома” номли асарларда таъкидланишича, ушбу ўн саккиз минг оламнинг асосий ва ғаройиб қисми инсоннинг сийратига тегишли. Демак, “Овоз-ку бор, лекин ўзим қани?” деган саволга аниқ жавоб бера олгувчилар сони қанча кўпайса, юртимизда навоийхонлик ҳам ўшанча тараққий топади. Аммо бу натижага эришгунча, ҳали кўп иш қилиниши керак. Аҳли ирфоннинг ҳукмига кўра, “Ҳақ билан инсон орасидаги энг қалин парда илм”дир. Бунда, албатта, руҳий завқ, илҳом ва кашфдан маҳрум зоҳирий илм назарда тутилган. Оврупо адабиётшунослиги қонун-қоидалари заминида шаклланган навоийшуносликни тубдан янгилаш эса янада қийинроқ вазифадир.\nШ.Н.: Навоий ва бугунги умуминсоний ҳамда миллий сиёсий жараёнларни қандай боғлаш мумкин?\nИ.Ҳ.: Алишер Навоий адабий ва илмий меросини ўрганиш – юртни юрт, халқни халқ қиладиган ҳақиқатларни ўрганиш ва ўзлаштириш демак. Навоийни билиш Одам бўлиш сирларини эгаллашдир. Навоийнинг миллий маслаги қай даражада юксак бўлса, башарий ҳиссиёти ҳам ўшанча кучлидир. Навоий куйлаган ишқ – ҳаётни, тириклик ва дунёни ўзида мужассамлаштирган ишқ. Бу ишқ ҳақиқат ва гўзаллик манбаи. Унда абадий файз мавжуд. Ана шу файз нури хоҳ миллий, хоҳ умуминсоний, хоҳ сиёсий, хоҳ ахлоқий бўлсин, ҳар қандай жараённи кундай равшанлаштиради. Ана шунда дунёнинг асл қиёфаси қандай бўлса, уни шундайлигича кўрасиз, улкан ёлғон, бешафқат ҳийла ва найранг бўронлари оддий одамлар бошига қаёндан ёғилиб келиши-ю, башариятнинг гумроҳлик, қашшоқлик, қуллик ва шафқатсизлик тўқайзорларида адашиш сабабларини аниқ илғайсиз. Навоийнинг дарду қайғулари ҳамма давр одамлари учун шифобахш ва халоскордир. Чунки улар энг оддий, энг хоксор ва меҳнаткаш инсонга меҳр-муҳаббатдан пайдо бўлган Ҳақ ҳадясидир. Ким ҳақиқат қаршисида довдирамаса, ким майдалик ва майдакашликдан сақлана билса, ким хушомад ва ялтоқланишлардан жирканса, Навоийнинг сўзларидан ўша одам, албатта, куч ва илҳом олади. Шоир қитъаларидан бирида банданинг ўзи каби бир ожиз бандага тобелиги, қуллуқкорлиги ва хушомадгўйлигини қоралаб:\nКимки махлуқ хизматиға камар,\nЧуст этар, яхшироқ ушалса бели.\nҚўл қовуштурғунға бу авлодур,\nКи анинг чиқса эгни, синса эли.\nЧун хушомад демакни бошласа кош\nКим, тутулса дами, кесилса тили,\nдейди. Қарийб қарғиш даражасидаги ушбу танқид ва танбеҳ сўзлардан бир хулоса чиқаролмаган кимсаларни одам қаторига қўшиш мумкинми?! Демак, одамдаги бузилиш ва тубанлик тўхтамаса, оламдаги бузилиш ва тубанликларга чек қўйиб бўлмайди. Навоийнинг одамшунослиги оламнинг ҳар турли ёмонликлардан тозаланишига хизмат қилиши билан ҳам умидбахшдир.\nШ.Н.: Навоий ва бугунги руҳий эврилишларни қанчалар боғлаш мумкин, Навоий асарларида тарбиялаб, вояга етказган комил инсон билан бўйлашганда, биз унинг тўпиғи ёки тиззасигача ета оламизми? Ҳазрат ижодида фақат хаёлдагина яшаб қолувчи туманли идеал инсонни эмас, чинакам тирик инсонни қаҳрамон қилиб олади. Биз ўша тирик одамга тириклигимиз билан ўхшаймизми, қанчалар ўхшаймиз? Аксинча бўлса, бунга нима халақит беради?\nИ.Ҳ.: Сиз назарда тутган ўша одамга ҳам ўхшаймиз, ҳам ўхшамаймиз. Ўхшашлигимиз зоҳирий, яъни сувратда. Аммо сийрат ва маънавиятда монандлик анча кам. Инсоният ҳамма даврларда у ёки бу зайлда алданиб яшаган. Лекин ўзини ўзи алдаш, шу алдов жафоларини тортиш миқёси ХХ асрда беҳад кенгайиб кетган. Ўзи ўзидан бегона, ўзининг асл аҳволидан бехабар кимсаларнинг сони ҳам шу асрда кўпайган. Инсонлик моҳиятини кашф қилиш, ҳар қандай вазиятда ҳам ўзига таяниш ҳоли бизда ҳам шаклланмаган. Кўпчиликни ташқаридан белгилаган мақсад ва муштарак таассуротлар бошқарган. Шунинг учун бир неча авлод фикрий якранглик, ижтимоий турғунлик ва оммавий тақлидга кўниктирилган. Мустақил ва бутун Шахс ҳақида ўйлашга айтарли ҳожат қолдирилмаган. Манаман деган бугунги зиёлидан Навоийнинг “Ўз вужудингға тафаккур айлагил, Ҳар не истарсен ўзингдин истагил” байтини шарҳлашни сўранг. Ҳар ким ўзича нималардир дейди, албатта. Бироқ улариннг аксарияти тахминий ёки уйдирма гаплар бўлади. “Вужуд тафаккури” аслида бир илм тармоғи. Унда аввал тана, кейин бирин-кетин ахлоқ, нафс, руҳ, хаёл сирлари ўрганилади. Умуман айтганда, Навоийни ўқиб англаш, англаб муҳокама юритишнинг ҳикмати кўп:\nбиринчидан, инсон ўзини маънан ночор, афтода ҳис қилмаганидек, ҳаётга ҳеч вақт бадбин, ишончсиз нигоҳ билан боқмайди;\nиккинчидан, ўз тақдирини тили, дини, тарихи, миллати ва юртидан айри ҳолда тасаввур этмайди;\nучинчидан, моддиётни деб маънавиятни, зоҳирий борлиқлар шавқига берилиб, ботиний мавжудликларни унутмайди. Тўртинчидан, дунё ва аҳли дунё аҳволига шоир, мутафаккир, мутасаввиф Навоий кўзи билан қарашга интилиб, фанони бақодан фарқлашга бир қадар малака ҳосил қилади. Бу эса энг муҳими. Чунки ростни ёлғондан, ҳақни ноҳақдан, муқимни муваққатдан ажратолмаслик инсонни тақлидчилик гирдобига ташлайди. Тақлид – фикрий меҳнатни раво кўрмаслик, кимгадир эргашиш, кимгадир ўхшашдан нарига ўтолмаслик дегани. Маълумки, коинот ҳеч қачон тўхташ ва турғунликни тан олмайди – тинимсиз равишда эврилиб, янгиланиб бораверади. Шунинг учун ҳар бир нарса ё мавжудлик бошқа бир шакл, ўзга ранг ва руҳга кириши муқаррар. Инсоннинг ҳис, туйғу, тасаввур ва хаёллари ҳам ўзгаради ҳамда бойийди. Мана шу янгиланиш “нуқта”сида ҳар ким ўзича ижодкор, ўзича шоир ё мусаввир бўлмоғи керак. Яъни Навоий айтмоқчи, “Кўнгил ичра дарду ғам аввалгиларга ўхшамас”лигини билмоғи лозим. Афсуски, турмуш ва ижтимоий муҳит кўпинча бунга имкон бермайди. Айни шу кемтиклик даҳо ижодкорлар асарларини ҳис қилиш, англаш ва талқин қилишда ҳар турли тўсиқ ёки чалғишларни юзага келтиради. Навоий ижодиётининг маъно-мазмунини зарур даражада мушоҳада этилмаслигининг бир сабаби мана шудир.\nШ.Н.: Шекспир инглиз, Гёте олмон адабиётини ҳаракатга келтиргани каби Навоий ҳам ҳозирги давр ўзбек адабиётини ҳаракатга келтириши, ҳар бир янги адабий оқим, янги адабий йўналиш, янги шакл ичига ўзига хос тарзда ҳар гал янги нафас билан кириб бориши керак эди. Устоз, Сиз бугунги адабий жараён ва Навоий сиймосини қандай умумий манзарада тасаввур қиласиз?\nИ.Ҳ.: Навоийнинг шахсияти томонидан ҳам, шоирлик маҳорати нуқтаи назаридан ҳам хусусан бугунги адабий жараёнда наинки ворислик, собит бир издошлик ҳам кўзга ташланмайди. Инглиз ижодкорлари Шекспир, немислар Гёте, рус адиблари Пушкин мактабидан таълим олмасликни ноқисликмас, эҳтимол, гуноҳ ҳисоблашар. Бизда бундай эмас: Яссавийни, Навоий ё Огаҳийни ўқиб-ўрганмасдан ҳам шоир бўлдик деб ўйловчиларга ҳар қадамда дуч келишимиз мумкин. Улар Навоийни номига мақтаб, умумий “урф”га кўра унга сиртдан эҳтиром кўрсатишдан асло хижолат чекишмайди. Бироқ бирор марта Навоийнинг тафаккур ва руҳ водийсида сайр айлаш учун тил, тарих, дин, тасаввуф ва фалсафа билан бирга турк ҳамда форс тилидаги мумтоз адабиётни билиш зарур, деган гапни хаёлдан ҳам ўтказишмаган. Навоий ижодиётининг туб илдизи Шарқ тамаддуни заминида – Ғарбникида эмас. Бир мутафаккир ижодкор “Одам ё шарқлик бўлади, ё ғарблик”, дейди. Бу фикрга тепадан туриб эътироз билдириш нотўғри. Негаки, инсон айни бир пайтда ҳам насроний, ҳам мусулмон бўлолмайди. Бу ҳақиқатни тушунган қалам соҳиби ғарб кишисининг фикр-қараши ва психологиясини “миллийлаштириш”га сира куч сарфламайди. Демоқчимизки, Яссавий, Аттор, Румий, Жомий ва Навоийни четлаб эришилган ижодий янгилик қурбу қувватдан маҳрум янгилик бўлиб қолаверади. Кўз тегмасин, неча замонлардан кейин халқимиз энди эркин нафас олиб, таҳлика ва қўрқувни унута бошлади. Хушомад ва тилёғламалик ўйинлари тўхтатилиб, маддоҳлик овозлари ҳозирча бир қадар тинди. Бизнинг ўйлашимизча, Оллоҳ хоҳласа, бундан буёғига халқнинг ўзи Навоийни ҳаққоний ҳис этиш ва англашга йўл излайди, қандай бўлмасин шеърият султонига маънан яқин боради. Навоий беназир тилшунос, адабиётшунос, тарихчи олим. Буни ҳамма билади. Навоий дин дарғаси, дили ёниқ мутасаввиф, беназир файласуф, сиёсат ва давлат арбоби… Кўпчилик буни ҳам яхши англайди. Аммо буларнинг ҳеч бири Навоийнинг шоирлигидан олдинги мавқега кўтарилган эмас. Навоий учун шоирлик юрак ва руҳоният шавқи, номус ва қисмат машаққати эди. Навоийга дунёнинг пасту баланд, мақбулу номақбул ишлари бир ён, шоирлик бир ён эди. Шоир бўлиш, шоир бўлганда ҳам тенгсиз санъаткор бўлиш учун дунёга келганини у ҳамма нарсадан ортиқ аниқ ҳис қиларди. Шоирлик илҳоми, шоирлик изтироби, шоирлик шарафи Навоий шахсиятининг ёлқинини акс эттиради. Албатта, унинг кўнгил осмонида ой ҳам, турфа-турфа порлоқ юлдузлар ҳам бўлган. Бироқ шоирлик, ошиқлик Навоий сийратининг офтобидир. Акс ҳолда у жунун мақомига юксалолмас ва:\nТо тутди жунун йўлин Навоий,\nКим бўлди ватанга раҳнамойи,\nдеёлмасди. Навоий шеъриятидан атайин ижтимоий, сиёсий, ахлоқий, дидактик ёки диний-тасаввуфий мазмун ахтармаслик, алламбало тарғиботлар юзасидан уни уни ҳар ким ўзига манзур бир қиёфада кўрсатишга уринмаслиги керак. Навоий ҳам дунё, ҳам охират, ҳам шодлик, ҳам қайғу, ҳам умид, ҳам армон, ҳам бахт, ҳам бахтсизлик, ҳам висол, ҳам ҳижрон, ҳам ўтмиш, ҳам замон шоири. Унинг сўз, туйғу, фикр, хаёл ва ҳолатларини кундалик турмушнинг тор, биқиқ, ўткинчи талабу манфаатларига мувофиқлаштириб бўлмаганидек, бешафқат ҳаётнинг ёлғон, алдов, риё, ҳийла-найрангларига хизмат эттиришдан ҳам тийилиш лозим. Чунки Навоий шеърларида ҳар бир маъни, рамз, белги ва ишорат софлик, гўзаллик, илоҳийлик ёғдусидан сайқал топган.\nШ.Н.: Навоийшуносликнинг бугунги ҳолати қандай? Бизда янги давр навоийшунослиги қачон шаклланади? Уларнинг мақсад ва вазифалари нималардан иборат бўлиши керак? Хориж навоийшунослиги билан қиёслаганда ўзбек навоийшунослигининг ўрни, нуфузи қандай?\nИ.Ҳ.: Ижтимоий-гуманитар фанларнинг аҳволи қандай бўлса, навоийшуносликники ҳам қарийб шундай. Албатта, бу жабҳада ҳам маълум ютуқ, эътиборга молик натижалар қўлга киритилган. Хорижий ўлкаларда Навоий мавзусида анча-мунча тадқиқотлар яратилган. Лекин истаймизми, истамаймизми, навоийшуносликнинг пойтахти – Ўзбекистондир. Чунки навоийшуносликнинг машаққат ва масъулияти ўзбек олимларининг зиммасида. Шундан келиб чиқиб таъкидлайдиган бўлсак, навоийшунослик ёш ва талантли тадқиқотчиларни камолга етказиб, тубдан ислоҳ этишга жуда-жуда муҳтождир. Сўнгги вақтларда навоийшуносликда сохта, ғайриилмий тамойил мавқе қозона бошлади. Бу ҳам тасодифий уриниш ёки уюшиш эмас, албатта. Ўзбекистон Президенти Ш.М.Мирзиёев Олий Мажлисга йўллаган Мурожаатномасида илм-фаннинг аҳволига холис баҳо бериб, “Биз йигирма беш йил илм билан шуғулланмадик. Бор илмни йўқ қилдик”, деган эди. Қанчалик аччиқ бўлмасин, бу фикр – ҳақиқат. Саёзлик, лаганбардорлик кўникмаси, балки, буни тан олишга монелик этар. Бироқ масалага тарихан ёндашилса, эътирозга асло ўрин қолмайди. Навоийнинг олисни кўриши ва башоратига фақат ҳайрон қоласан киши. Улуғ шоир беш юз эллик йил муқаддам “Илмни ким воситаи жоҳ этар, Ўзинию халқни гумроҳ этар” деб, илмдан мол-мулк, бойлик, мансаб, мавқе воситаси ўлароқ фойдаланиш фожиасига диққатни тортган эди. Биз ҳатто шу огоҳлантириш, ҳушёрликка чорлашга ҳам амал этолмадик. Охир-оқибатда рост сўзга оғиз жуфтлаш ҳам ёқимсиз, умумий кўникмага қарши уринишга ўхшаб қолди.\nШ.Н.: Устоз, суҳбатларимиздан бирида Навоийни бир неча босқичда ўқувчилар оммасига тақдим қилиш керак дегандингиз.\nИ.Ҳ.: Ҳозир ҳам шундай фикрдаман. “Занжирбанд шер қошида”, “Камол эт касбким” китобларим ёш ва ўспирин йигит-қизларга мўлжаллаб ёзилган. Навоий инсон умрини тўрт фаслга ажратиб номлаганидек, турли ёшдаги ўқувчиларни назарда тутиб, навоийшунослар ҳам тили содда, услуби жонли ва равон рисолаю китоблар ёзиши керак. Айтайлик, болалар учун ёзилган асарда болалик талаби, ҳолати ва эҳтиёжлари инобатга олинса, Навоийни ёшларга танитишда нисбатан бошқача мақсад ва усулда қалам тебратилади. Навоий ижоди босқичма-босқич ўрганилиб, қарабсизки, навоийхонлик ўз-ўзидан тармоқланиб кенг қулоч ёзиб бораверади.\nШ.Н.: Устоз, Сиз меҳнат қилаётган ЎзР ФА Ўзбек тили, адабиёти ва фольклори институтида бир неча йиллардан буён Навоий ижодига бағишланган тадқиқот лойиҳалари устида иш олиб борилади. Бизни амалий натижалар қизиқтиряпти.\nИ.Ҳ.: Мақсадингизни англадим. “Навоий қомуси” тўғрисида сўрамоқчисиз. Икки жилдга мўлжалланган “Қомус”нинг қўлёзмаси уч жилддан ҳам зиёдроқ ҳажмда ёзиб тугалланди. Энди ҳамма гап уни кўнгилдагидай таҳрир қилиб, сифатли нашр эта билишда. Унга киритиладиган мақолаларнинг маълум бир қисми журнал, тўплам ва китобларимизда эълон қилинди. Қомус яратиш осон эмаслигини ким билмайди дейсиз? Бу ишнинг ҳам ўз қонун-қоида ва шартлари бор. Биз, албатта, уларга риоя қилиш ва ижодий ёндашишга уринганмиз. Лекин охир-оқибатда нашр тақдирини барибир маблағ ҳал этади. Навоийнинг муборак номи ва буюк шарафи қаршисида ҳеч қанақа моддий нарса тўсиқ бўлиб қололмайди, деб умид билдирамиз.\n«Жаҳон адабиёти» журнали, 2018 йил, 2-сон\n← Аввалги Аввалги Алишер Навоий. Мени мен истаган ўз суҳбатиға аржуманд этмас (видео)\nКейинги → Кейинги: Валиуллоҳ Ковусий. Санъат ва маданият ҳомийси


Тилнинг офати — нутқнинг номаъқуллигида | Ўзбекистон Халқ демократик партияси\n2020-10-20 16:10:48 673\nТил инсониятнинг мулоқот воситаси. У асосан одамларнинг нутқида ва ёзувларда яшайди. Демак, оммавий чиқишларда албатта нутқнинг адабий нормалар даражасида бўлишига эришиш мақсадга мувофиқ. Шевага хос бўлган тил воситаларини нутққа ўринсиз олиб кириш уни бузади, албатта. Рости, тилимизга бепарволик бор ҳолат. Ушбу умумий лоқайдлик матбуот тилига, бадиий тилга ҳам ўз салбий таъсирини кўрсатади ва афсуски кўрсатмоқда. Ҳаётимиздаги асосий тарғиботчи ҳисобланган телевиденияда эса нутқдаги ғализликларнинг кузатилиши бизнинг маънавиятимизга асло ярашмайди. Зеро, бобомиз Алишер Навоий ўзининг “Маҳбуб ул-қулуб”асарида:\nТил – шунча шарафи билан нутқнинг қуролидир.\nАгар нутқ номаъқул бўлиб чиқса – тилнинг офатидир,\nдея бежиз таъкидламаган.\nТил пала-партиш ва кириб келадиган ёт сўзлар ҳисобига қашшоқлашади. Кейинги пайтларда шу салбий ҳодиса кузатиляпти, одамларда тилимизга бўлган эътибор пасайиб кетяпти. Бу эса, тилнинг келажагини хавф остига қўяди.\nОдатда тилни бузиб гапиришда ёшларни кўпроқ айблаб келамиз. Афсуски, ёши катталар ҳам ўз нутқини назорат қилмаслиги, ўзини “маданиятли” қилиб кўрсатмоқчи бўлиши, ўзини русчани ҳам билишини намойиш этишга интилиши орқасидан варваризмлар нутқимизга кириб келмоқда. Ачинарли жиҳати бунга қулоқларимиз ҳам ўрганиб қолмоқда. Мисол учун, “шес секундда ест қиламиз”, “пешаходда тўхтанг”, “карочи гаплашамиз”, “ажидания экансиз”, “бу сенинг проблеманг”, “очирид кўп экан”, “ишларинг чёткими”, “телефонингиз занят”, “уже ҳал бўлди братан”, “заказ қилдим”, “продуктага кетаябман” кабиларни кўплаб келтириш мумкин. Энг ёмони, ташқаридан кимдир ўзбекча сўзларни тилимиздан мажбуран сиқиб чиқармаяпти, ўзимизнинг ихтиёримиз билан қилаяпмиз буни. Буларни танқид эмас, куюнчаклик деб қабул қилинг. Сабаби, ён қўшнимиз афғонистонлик ёш ўзбекларнинг она тилимизда сўзлаши ва унга бўлган юксак эътиборини шахсан гувоҳи бўлиб, хижолатда қолганим бор гап.\nФикри ожизимизча, юқоридаги номақбул сўзларни ишлатмаслик, нутқда равонликка эришишда кўпроқ китоб ўқиш, бадиий китоблар мутолааси билан тизимли равишда машғул бўлиш, нутқга бепарволик билан қарамаслик, сўзни қадрлаш, “сўзни кўнгилда пишитмагунча тилга олма” ҳикматига амал қилиш, ўз тилига ҳурмат билан қараш, фарзандлармизни ёшлигидан юқоридаги келтирилган мулоҳазаларга амал қилишига ўргатиш ҳамда тил қайғусини халқ ҳаракатига айлантириш зарур деб ҳисоблаймиз.\nТилимизнинг ривожланиши учун давлатимиз раҳбарининг сиёсий иродаси туфайли амалга оширилаётган ишлар унинг нуфузи ва мавқеининг ошишида муҳим қадам бўлмоқда.\nОлий Мажлис Қонунчилик палатасида дунё парламентлари ўртасида ўхшаши йўқ бўлган Норматив-ҳуқуқий атамалар комиссияси фаолият олиб боради. Комиссия – қонун лойиҳаларида норматив-ҳуқуқий атамаларнинг қонун ҳужжатларида қабул қилинган маъносига мувофиқ ҳолда, турлича изоҳлаш эҳтимолини истисно этадиган тарзда, ягона шаклда ва тўғри қўлланилишини, қонун лойиҳаларида адабий тил қоидалари ва нормаларига ҳамда юридик, техник ва бошқа махсус қоидаларга риоя этилишини таъминлаш бўйича иш олиб боради.\nТўғриси, кейинги вақтларда депутатлар томонидан қонун лойиҳаларининг муҳокамаси жараёнида ўзбек тили қоидаларига ҳам алоҳида эътибор қаратилаётганлиги хурсанд қиладиган жиҳат. Лекин, ҳали қонун ижодкорлиги соҳасида тил қоидаларига амал қилиш бўйича талайгина ишлар мавжуд.\nЯна бир жиҳат. ЮНEСКО маълумотига кўра, бугунги кунда сайёрамизда 7 минг атрофида тил мавжуд бўлиб, уларнинг 90 фоизи йўқолиб кетиш арафасида турибди. Ўтмишда 9 мингдан ортиқ тил мутлоқ йўқолиб кетган. Тил сақланиб қолиши учун унда камида бир миллион киши сўзлашиши лозим. Бундай тиллар дунёда атиги 250 тани ташкил этади. Бугунги кунда ўзбек тилини дунё бўйича 30 миллиондан кўпроқ одам она тили деб билади. Унда сўзлаша оладиганлар сони эса тахминан 50 миллионга етибди.\nБундан кўрнадики, тилимиз йўқолиб кетмайди, аммо бузилиб кетаётгани кўнгилларда хавотир уйғотади.\nЛингвист олимларнинг фикрича, яна 25 йилдан сўнг ҳозир муамолада бўлган тилларнинг ўнтасидан биттаси сақланиб қолар экан.\nМаърифатпарвар бобомиз Абдулла Авлоний ёзганидек: “Ҳар бир миллатнинг дунёда борлиғини кўрсатадурган ойинаи ҳаёти тил ва адабиётидур. Миллий тилни йўқотмак миллатнинг руҳини йўқотмакдур”,-деган эди. Дарҳақиқат, тилимизнинг обрўйи, унинг софлиги ва тараққиёти ҳақида барчамиз қайғуришимиз зарур. Зеро, тил — давлат тимсоли.\nҚонунчилик палатасидаги Норматив-ҳуқуқий атамалар комиссияси аъзоси.


Европада самолётлар парвози кўпаймоқда\n18 май 2022, Тошкент вақти: 15:13\nЕвропанинг энг гавжум аэропортларидан бири бўлган Лондоннинг Хитроу аэропортига 20 апрел куни биринчи самолёт келиб қўнди.\nBritish Airways ширкати АҚШ, Африка ва Осиё давлатларидан учган яна 24та самолёт 21 апрел куни Хитроу аэропортига қўнишига умид билдирди.\nИсландиядаги вулқондан отилиб чиққан кул ҳавога тарқалгани сабабли Европа давлатлари 15 апрелда ўз ҳаво ҳудудларини самолёт парвозлари учун ёпиқ деб эълон қилган.\nСешанба куни Европа бўйлаб самолётлар яна парвоз қила бошлади.\nАммо сўнгги кунларда ўз фаолиятини тўхтатган аэропортларда тартибсизлик давом этмоқда. Олимлар Исландиядаги вулқон яна отилиши мумкинлигидан хавотир билдирмоқда.\nАйни пайтда Халқаро фуқаролар авиацияси ташкилоти президенти Роберто Кобе Гонзалес ҳозирда самолётлар парвози хавфсиз бўлгани учун Европа давлатлари учишга ва ҳаво қатновига рухсат берганини айтди.


06:59 / 27.05.2015\nSlice Intelligence компаниясининг ҳисоб-китобларига кўра, бугунги кунга келиб тахминан 2,5 млн дона Apple Watch соатлари сотилган.\nБу вазиятда ушбу гаджетнинг қандай миқдорда сотилгани эмас, балки унга бўлган талаб динамикаси қизиқиш уйғотади. Биринчи куни компания ушбу гаджетга 1,5 млн, яъни ҳозирда сотилган соатларнинг ярмичалик миқдорда буюртма олди. Бир кун ўтиб янги гаджетга қизиқиш кескин тушиб кетди ва ҳозирда унга кунига ўртача 30 минг дона буюртма олинмоқда. Агар савдолар шундай даражада қолса, Apple Watch нинг етказиб бериш ҳажми 11 миллиондан ошмайди.\nБироқ бу ҳисоб-китобларга эҳтиёткорлик билан қараш керак, чунки Slice Intelligence келтирган 2,5 млн рақами АҚШда чекли миқдордаги респондентлар орасида ўтказилган сўровноманинг натижалари асосида келтирилган. Боз устига, агар Apple Watch эркин сотувга чиқарилса, бу кўрсаткичлар янада ошиши аниқ. Айтиш жоизки, ҳозирда буюртма бўйича сотилаётган соатлар ҳамма давлатларда ҳам савдода мавжуд эмас.


Бишкекнинг “Саҳна” театри Тошкентнинг “Илҳом” театри саҳнасида - Фарғона.Ру ахборот агентлиги\n18:16 msk, 12 Июль 2020\nБишкекнинг “Саҳна” театри Тошкентнинг “Илҳом” театри саҳнасида\n29.05.2006 19:21 msk\nМансур Мировалев (Тошкент)\nСоатлар давомида тинмай ботирлар тўғрисида достон куйлаш қобилиятига эга бўлган манасчи оддий маиший стереотипга айланади - “шилдир-пилдир, шилдир-пилдир, битта калтак, икки тор”. Бишкекнинг “Саҳна” театри “Илҳом” театри саҳнасида икки кеча достонни саҳнада қандай ижро этиш кераклигини кўрсатди.\n”Саҳна” томошалари аввалданоқ бир овозли достонни актёрларнинг кўповозли партитурасига айлантиради. Грекларда ҳам “Илиада”, “Одиссея” каби достонлар бўлган. Айрим достонлар эса унутилган.\n“Саҳна” қирғизларнинг кичик эпосларини, уларнинг сони эса қирқдан ошади, мана шундай унутилишдан асрамоқчи, - дейди театр раҳбари ва режиссёри Нурлан Асанбеков, - Бу достонлар “Манас”чалик машҳур эмас.\n”Саҳна” Тошкентда биринчи куни “Керез” эпосини ўйнади. Бу афсонавий томошани кўрган антрополог муваффақиятли диссертацияни ёзиб тугатиши мумкин.\n”Саҳна”нинг иккинчи томошаси “Қурманбек” эпоси бўлди. Бу тарихий эпос 15 асрда яшаган хон ўғлининг ҳаёти тўғрисида.\nМосква кино институтини тамомлаган Нурлан Асанбеков Чайковский опералари, Кокто ва Мольер асарларини саҳналаштирган, Европа режиссурасидан қарз сўрамаса ҳам бўлади. Лекин “Саҳна”да у қирғиз халқ театрини янгидан жонлантирмоқда. Бу ерда ҳақиқий достончи куйлайди, темир трубалар эса гоҳида флейталар, гоҳида қиличлар вазифасини ўтайди.\nБу театр натурализмдан қўрқмайди. Унга артистлик урфларининг янгиланиши ҳам хавфли эмас. Уч йил мобайнида “Саҳна” мақтовларга ҳам, ютуқларга ҳам сазовор бўлди. Лекин ватанида театр халқаро жамғармалар ҳисобига ва ёки кам тушунарли бўлган экзотикани кўришга келган туристлар ҳисобигагина яшамоқда.


Зойир Мирзаев: «Вилоятда ишлаб чиқарилиши мумкин бўлган оддийгина кафел четдан импорт қилинмоқда»\nБугун Қашқадарёда халқ депутатлари вилоят кенгашининг сессияси бўлиб ўтди. Унда вилоят ҳокими Зойир Мирзаев вилоят аҳолисига мурожаат қилди. Сессияда Kun.uz мухбири ҳам иштирок этди.\nЗойир Мирзаев 2020 йилги ижтимоий-иқтисодий ривожланиш якунлари ҳамда келгуси 2021 йил учун белгиланган устувор вазифалар юзасидан вилоят аҳолисига мурожаат қилар экан, вилоятда бир қатор соҳаларда ўсиш кузатилганини, яна бир қатор соҳаларда кўрсаткичлар ўтган йилгига қараганда паст бўлганини маълум қилди. Жумладан, ялпи ички маҳсулот ҳажми 100,6 фоиз, халқ истеъмоли молларини ишлаб чиқариш 102,4 фоизга, хизмат кўрсатиш 102,5 фоизга, қишлоқ хўжалиги маҳсулотларини етиштириш 102,7 фоизга, пудрат ишлари 103,1 фоизга ўсган.\nЛекин саноат маҳсулотларини ишлаб чиқариш камайган. Республика тасарруфидаги 11 та йирик ҳамда 10 та ҳудудий корхоналар томонидан ишлаб чиқариш ҳажми 1,4 триллион сўмга кам бўлган.\nВилоят ҳокимининг таъкидлашича, Шаҳрисабз шаҳар, Косон, Касби, Миришкор туманларида бирорта маҳаллийлаштириш лойиҳалари мавжуд эмас.\n«Вилоятда ишлаб чиқарилиши мумкин бўлган оддийгина кафел ва ёғоч қириндили плиталар (ДСП) четдан импорт қилинмоқда», деган вилоят ҳокими.\nЗойир Мирзаев вилоятда ўтказилган кенг миқёсдаги хатлов ишларига ҳам тўхталган. Жумладан, вилоятдаги 5 та туманда (Китоб, Ғузор, Қарши, Касби, Миришкор) хатлов ишлари олиб борилиши оқибатида ноқонуний фаолият олиб борилиши ҳолатлари мавжуд эканлигини таъкидлаб ўтган.\n«Хатловларда 52 та бўш ва самарасиз фойдаланиб келинаётган бинолар аниқланди. 282 та субъект эса ҳеч жойдан рўйхатдан ўтмасдан туриб, унда 480 нафар ишчи ишламоқда. Шунингдек, 890 нафар фаолиятсиз субъектларнинг нима учун ўз фаолиятини тўхтатганлиги сабаблари бирма-бир ўрганиб чиқилди. Қайд этиш жоизки, ўрганишлар доираси жами 2200 нафар иш ўрни ва бир ойда 2,1 млрд сўм қўшимча солиқ базаси аниқланди,» – дея таъкидлаган Зойир Мирзаев.


Азму жазм билан иш тут (Амир Темур ўгит ва йўриқларидан) | www.ziyouz.uz\nБош саҳифа ҲикматномаАфоризмларАзму жазм билан иш тут (Амир Темур ўгит ва йўриқларидан)\nКенгаш икки турли бўлур: бири – тил учида айтилгани, иккинчиси – юракдан чиққани. Тил учида айтилганини шунчаки эшитардим. Юракдан айтилган маслаҳатни эса қалбим қулоғига қуярдим ва дилимга жойлардим.\nҚилмоқчи бўлган ишларини қилмасдан қолдирмасинлар. Агар бирор ишни қилмасликка сўз берар эканлар, яқинига ҳам йўламасинлар. Хотирдан чиқмасинким, Тангри таоло жасур кишиларни ардоқлайди.\nАзму жазм билан иш тутдим. Бирор ишни қилишга қасд этган бўлсам, бутун зеҳним, вужудим билан боғланиб, битирмагунимча ундан қўлимни тортмадим.\nХароб бўлиб ётган ерларда коризлар қурсинлар, бузилган кўприкларни тузатсинлар, ариқлар ва дарёлар устига янги кўприклар қурсинлар, йўл устида ҳар манзилгоҳга работлар қурсинлар. Йўлларга кузатувчи ва соқчилар қўйсинлар, ҳар бир работга бир нечта одамни жойлаштирсинларки, йўлларни кузатиш ва сақлаш ишлари шуларга тегишли бўлсин. Йўловчилар молларини ғафлат босиб, ўғирлатиб қўймасликларининг вазифаси ҳам ўшаларнинг зиммасида бўлсин.\nҲокимлар, сипоҳ ва раиятдан қайси бирининг халққа жабр-зулм етказганини эшитсам, уларга нисбатан дарҳол адолату инсоф юзасидан чора кўрдим.\nОчиқ юзлилик, раҳм-шафқат билан халқни ўзимга ром қилдим. Адолат билан иш юритиб, жабр-зулмдан узоқроқда бўлишга интилдим.\nДўст-душмандан кимки менга илтижо қилиб келгудек бўлса, дўстларга шундай муомала қилдимки, дўстлиги янада ортди, душманларга эса шундай муносабатда бўлдимки, уларнинг душманлиги дўстликка айланди.\nЭнг баланд минора ҳам ердан кўтарилгай.\nМенга илтижо қилиб келган бадкирдор одамлар хоҳ менга яхшилик қилган бўлсинлар, хоҳ ёмонлик, салтанат тахтига ўтирганимдан кейин уларни хайр-эҳсонларим билан хижолатга қўйдим. Менга қилган ёмонликларини қилмагандек кўриб, уларни ёмон қилмишлари дафтари устига афв қаламини тортдим.\nСармояси қўлидан кетиб қолган савдогарга ўз сармоясини қайтадан тиклаб олиши учун хазинадан етарли микдорда олтин берилсин. Деҳқонлар ва раиятдан қайси бирининг деҳқончилик қилишга қурби етмай қолган бўлса, унга экин-тикин учун зарур уруғ ва асбоб тайёрлаб берилсин. Агар фуқародан бирининг уй-иморати бузилиб, тузатишга қурби етмаса, керакли ускуналарни етказиб бериб, унга ёрдам берилсин.\nЯхшиларга яхшилик қилдим, ёмонларни эса ўз ёмонликларига топширдим. Ким менга дўстлик қилган бўлса, дўстлиги қадрини унутмадим ва унга мурувват, эҳсон, иззату икром кўрсатдим.\nҲеч кимдан ўч олиш пайида бўлмадим. Тузимни тотиб, менга ёмонлик қилганларни Парвардигори оламга топширдим. Софдил кишилар, саййидлар, олимлар ва фозилларга даргоҳим доим очиқ эди. Нафси ёмон ҳимматсизларни, кўнгли бузуқ қўрқоқларни мажлисимдан қувиб юбордим.\n← Аввалги Аввалги Холмуҳаммад Каримий. Овунчоқ тош (ҳикоя)\nКейинги → Кейинги: Аббос ал-Жавҳарий (IX аср)


“Nokia’нинг алоқаси зўр” ёки харидорлар орасида энг кўп тарқалган стереотиплар | Mobinfo.uz\nСтатистика кўра, Ўзбекистон ва МДҲ мамлакатларида смартфон фойдаланувчилари ўртача ҳар икки йилда бир марта телефон алмаштиришар экан. Янги смартфон олишга келганда эса, кўпчилик фойдаланувчилар асосан ёшлигидаги биринчи тажрибаси, тенгдошларидан эшитганлари, ҳамкасбларининг фикрлари, кўзига кўп тушадиган реклама таъсирида шаклланган янглиш стереотиплардан келиб чиқиб иш кўрадилар. Ушбу мақолада харидорлар орасида у ёки бу смартфон ишлаб чиқарувчилар (брендлар) ҳақида энг кўп тарқалган, аслида эса унчалик ҳақиқатга яқин бўлмаган қарашлар (стереотиплар) ҳақида сўз боради.\n“Nokia телефонларининг алоқаси зўр”\nФойдаланувчилар орасида энг кўп тарқалган стереотиплардан бири – бу Nokia телефонлари антеннани энг яхши ушлайди, шунинг учун уларнинг алоқаси зўр, деган қарашдир. Маълумки, кўпчиликнинг биринчи ишлатган телефони Nokia бўлган, у пайтларда эса мобиль алоқа фойдаланувчилар сони унча кўп бўлмаган, базавий станциялар эса бугунгидай босим остида ишламас эди. Натижада, оддий кнопкали телефонлар ҳам алоқани яхши ушлаган, ҳатто битта антенна кўрсатган пайтида ҳам бемалол гаплашиш мумкин бўлган. Шу сабаб, аксарият фойдаланувчиларда Nokia антеннани яхши тутади, бу бренд эса энг ишончли телефонлар ишлаб чиқаради, деган тушунча ўрнашиб қолган. Аслида, алоқанинг сифати ишлаб чиқарувчининг брендига унчалик боғлиқ эмас, яъни бозордаги аксарият телефонлар антенналар билан уланишда деярли бир хил даражага эга. Бу эса, Nokia телефонлари қандайдир техник устунлик сабаб бошқа брендлар телефонларидан кўра алоқани яхшироқ ушлайди, деган қарашнинг нотўғрилигини яна бир бор исботлайди!\n“Samsung телефонлари фақат янги пайтида яхши ишлайди”\nКўпчилик фойдаланувчилар орасида Жанубий Корея ширкати телефонлари фақат янги пайтидагина яхши ишлайди, сотиб олинганидан кейин 6 ой ўтгач унинг хотираси тўлиб қолиб, муаммо чиқади, бунга эса телефонга ўрнатилган Samsung иловалари сабаб, деган нотўғри қараш шаклланган. Тўғри, ушбу муаммо бундан анча йиллар олдин бўлган, лекин бугунги кунда бундай муаммо деярли йўқ. Яъни, ушбу бренд остидаги телефоннинг “қотиши”га Samsung One UI 2.0 фирма оболочкаси сабаб эмас.\nБунинг сабаби оператив хотиранинг етарлича эмаслиги, доимий хотиранинг маълумотлар билан тўлиб кетиши, телефонда ўта мураккаб графикага эга ўйинларни ўйнаш, бир пайтнинг ўзида жуда кўплаб иловаларнинг очилганлиги ва ҳ.к.лар бўлиши мумкин. Қисқача айтганда, хотираси вақтида “тозаланиб”, операцион тизими ва иловалар вақтида янгиланиб турилса, Samsung бир-икки йил эмас, балки камида тўрт-беш йил ҳам муаммосиз ишлаб бериши мумкин.\n“iPhone’ни фақат мақтаниш учун сотиб олишади”\nҲозирга қадар кўпчилик истеъмолчилар орасида Apple смартфонларини одамлар фақат ўзини бой қилиб кўрсатиш, мақтаниш учун сотиб олишади, деган тушунча бор. Ушбу компания телефонлари ишқибозлари ҳақида яна бир янглиш қараш – iPhone’да ҳеч бир нарсани ўзгартириб бўлмайди, ушбу телефонга Android’да ишловчи қурилмалардан фарқли равишда, ҳатто ўзингга ёққан рингтонни ҳам ўрнатолмайсан, деган тушунчадир.\niPhone 12 Pro Max ва iPhone 12 Mini\nТўғри, кимдир Айфонни мақтаниш учун ҳам сотиб олиши мумкин, лекин iOS тизимида ишловчи смартфон эгалари орасида ўтказилган сўровлар натижаларига кўра, аксарият фойдаланувчилар Apple смартфонларини ҳар доим стабил ишлаши, операцион тизими ҳар йили бир марта янгиланиши, телефондаги маълумотларнинг ишончли сақланиши, телефон операцион тизимидаги қулайликлар, смартфоннинг ўта сифатли эканлиги учун танлашади. Бундан ташқари, аслида, iPhoneга исталган дастур ёки рингтонни ҳам ўрнатиш мумкин, фақат бунинг учун бироз ҳаракат қилиш, ўқиш-ўрганиш керак. Бунинг устига, ишлатилган iPhone’ларни радан бир неча йил ўтиб ҳам анча қимматга сотиб юбориш мумкин!\n“Xiaomi – арзон смартфонлар ишлаб чиқаради”\nСмартфон фойдаланувчилари орасида кўп тарқалган яна бир нотўғри қараш – Xiaomi доимо арзон смартфонлар ишлаб чиқаради, бу маркадаги телефонлар – номи чиққан брендлардаги флагманларнинг арзон варианти, деган тушунчадир. Тўғри, ушбу бренд эндигина чиққан пайтларда Xiaomi смартфонлари рақобатчилариникига қараганда анча арзон турар эди.\nЛекин вақт ўтиши билан, Xiaomiнинг ҳар кейинги авлод телефонлари олдингиларига қараганда аста секин қимматлашиб бормоқда. Масалан, 2019 йилда ишлаб чиқарилган Mi 9 модели бошида 500 доллар атрофида сотилган бўлса, компаниянинг 2020 йилги флагмани Mi 10 модели 750 доллардан сотувга чиқди. Ширкатнинг энг қиммат смартфони эса минг доллардан зиёд туради. Яъни, эндиликда Xiaomi бюджет телефонлар ишлаб чиқарувчи ширкат эмас.\n“Sony смартфонлари энг яхши камерага эга”\nҲақиқатдан ҳам, япон фирмаси CyberShot сериясига кирувчи телефонлар ишлаб чиқарган пайтларда Sony тамғаси туширилган қурилмалар энг зўр камерага эга эди. Шу сабабли бўлса керак, кўпчилик фойдаланувчилар орасида Sony смартфонлари ҳалигача энг яхши камераларга эга, деган фикр ўрнашиб қолган. Аслида эса ушубу компания кейинги йилларда чиқарган бирон бир смартфон камераси сабаб экспертлар ва фойдаланувчиларнинг мақтовига сазовор бўлгани йўқ. Бунинг сабаблари ноъмалум.\nҚизиғи, ҳозирда Samsung, Xiaomi, Apple ширкатлари ишлаб чиқарган смартфонлардаги 102-МП, 64-Мп ва 48-Мп камералар датчикларини Sony ишлаб чиқаради, аммо негадир бу ишланмалар япон компаниясининг ўз смартфонларига деярли ўрнатилмайди. Агарда сиз камераси энг зўр телефон қидираётган бўлсангиз, уни яхшиси бошқа ишлаб чиқарувчилар томонидан ясалган смартфонлар орасидан қидирганингиз маъқул.\nБунда биринчи навбатда смартфоннинг брендига эмас, балки ўз эҳтиёжларингиздан келиб чиқинг! Айтайлик, сиздга смартфон расмга тушириш учун керак бўлса, камераси 64-Мп ёки 102-Мп бўлган моделлар орасидан танланг. Агар телефоннинг автиономлик кўрсаткичи муҳимроқ бўлса, батареяси сиғими катта бўлган смартфон олинг. Агарда, смартфон сизга ўйинлар учун керак бўлса, оператив хотираси ҳажми катта ва процессори кучлироқ бўлган телефон олинг. Мабодо, сиз учун смартфон дизайни энг муҳим бўлса, шундан келиб иш тутинг. Шуни билиш керакки, ҳамма томондан идеал смартфон мавжуд эмас ва бугун энг замонавий бўлган телефон ҳам бир икки йилда эскириб қолади. Смартфон харид қилишда буни ҳам эстда тутинг! Ўйлаймизки, юқоридаги фикрлар сизга тўғри танлов қилишда қўл келади!\n← Сколько стоит 1 Гб мобильного трафика в разных странах мира? Йил бошидан бери хориждан қанча мобиль телефон импорт қилинди? →


Порахўрга — ўлим жазоси. Президент Видодо:...\n9 декабрь — коррупцияга қарши курашиш халқаро кунида талабалар билан учрашган Индонезия президенти Жоко Видодога талабалардан бири шундай савол берди: «Нега коррупцияда қўлга олинган жиноятчиларга ўлим жазоси йўқ?».\n«Агарда халқнинг хоҳиши жиноят кодексига ёки коррупция тўғрисидаги қонунга буни (ўлим жазосини) киритиш экан, амалга оширса бўлади», — дея жавоб берди Видодо.\nПрезидент шуни ҳам қўшимча қилдики, аслида 2001 йилдаги қонунга кўра, мамлакатда коррупция учун ўлим жазоси белгиланган, фақат табиий офатлар ёки мамлакат учун хавфли бошқа ҳолатлар, масалан, иқтисодий ёки валюта инқирозлари чоғи ушбу чорага қўл уришга рухсат этилган.\nМаълумот учун: Индонезия наркотиклар, қотилликлар ва терроризм учун ўлим жазоси қўлланилувчи оз сонли мамлакатлардан бири. Видодонинг президентлик йилларида наркотиклар савдоси билан шуғулланган 18 нафар маҳкумга, уларнинг орасида чет элликлар ҳам бўлган, ўлим жазоси қўлланган, оқибатда айрим хориж мамлакатларида Индонезиядан ўлим жазосини бекор қилишни талаб қилиб, норозилик намойишлари бўлиб ўтганди.\nДунёнинг 2019 йилдаги «Ўлим жазолари харитаси»\nкоррупция ўлим жазоси Индонезия Жоко видодо


Янгиликлар » ЕВРОПА «Манчестер Сити» бош мураббийи Хосеп Гвардиола Англия чемпионати 38-турида «Уотфорд»га қарши кечадиган ўйинни финалга қиёслади. «Шаҳарликлар» мавсум якунланишига бир тур қолганда учинчи ўринда бормоқда ва тўртинчи ўриндаги «Ливерпул»дан 2 очко ортда қолган.- Якшанба куни бизни жуда муҳим ўйин кутиб турибди - мавсумнинг ҳақиқий финали. Биз ғалаба қозонишимиз шарт. Охирги ўйинларда жуда яхши ўйнадик, аммо мавсумнинг охирги 95-96 дақиқасини ҳам ажойиб ўтказишимиз шарт.«Уотфорд» мавсумни яхши ўтказди, улар хавфсиз жойда. Биз эса эхтиёт бўлишимиз лозим, - дейди Гвардиола. Манба: www.championat.com Ўқилган: 2532. Фикрлар: 0.


Масжидларда имконияти чекланган кишилар учун Жума...\n27.01.2019 16:52 0 104\nЎзбекистон мусулмонлари расмий сайтида хабар берилишича, юртимизнинг марказий масжидларида имконияти чекланган фуқаролар, эшитиш ва нутқ аъзоларида нуқсони бор кишилар учун Жума мавъизаси Сурдо таржимон воситасида масжидда тўғридан-тўғри кўрсатилади.\nБунинг учун Республиканинг ҳар бир худудидаги марказий масжидда Жума мавъизаларини сурдо-онлайн узатиш имкониятлари яратилади. Бунда ўша масжид ташқи қисмига муайян тоифага мансуб ногиронлиги бор кишилар учун махсус имкониятлар мавжудлигини билдирирувчи халқаро белги қўйилади. Жума намозига келган имконияти чекланган фуқаролар ўзлари учун белгиланган жойда мониторларларда имом-хатибни, унинг ёнида эса сурдо таржимон ҳаракатларини кузатиб бориш имконига эга бўладилар.\nКеча илк бор Тошкент шаҳрининг «Шайх Зайниддин», Тошкент вилоятининг «Чирчиқ марказий жоме масжиди», Самарқанд вилоятининг «Хўжа Исҳоқ Валий» жоме масжидларида Жума мавъизалари тўғридан-тўғри сурдо таржимон воситасида тушунтириб берилди.\nЎзбекистон Мусулмонлари идораси масжид таржимон\nЖамият 23/08, 12:41